text:
E kantidat di kontagio di Covid-19 último dianan na Boneiru ta oumentando. Pa e motibu ei mi a disidí di subi e nivel di riesgo. For di djabièrnè 23 di yüli binidero, Boneiru ta bai nivel di riesgo 2. Esaki kier men ku e situashon ta preokupante. Mester tuma pasonan nesesario pa protehá nos komunidat. E desishon aki tin konsekuensia pa nos manera di biba aki na Boneiru.
Dòkter Marian Luinstra-Passchier a anunsiá ayera kaba ku e variante delta a yega Boneiru. E variante aki ta hopi mas kontagioso ku esun ku nos a konosé aña pasá dia e pandemia di vírùs di corona a kuminsá. Spesial esnan ku no a bakuná òf ku no ta bakuná kompleto, ta kore riesgo di bira hopi malu. Ainda no tin hende den hospital i un gran parti di komunidat di Boneiru ta bakuná. Pa esei no a disidí di bai un nivel di riesgo mas haltu. Tòg mi kier urgi esnan ku no a hasié ainda pa bai bakuná. (2 sekònde)
Un punto di atenshon i preokupashon ta, ku hopi hende ta bini bèk aworakí for di fakansi òf ta bini Boneiru komo turista. Apesar ku ta kouteloso i ta pidi pa hasi tèst promé ku drenta Boneiru, e variante aki tambe ta biaha ku e biahero i el a yega Boneiru. P’esei tambe desde djaluna último a pone Hulanda riba e lista di paisnan ku riesgo hopi haltu. Esaki ta nifiká ku banda di tèst di PCR negativo pa drenta Bonaire, biaheronan for di Hulanda mester hasi un tèst di PCR despues di sinku dia.
Por lo pronto no tin konsekuensia pa e bùbel entre Boneiru ku Aruba i Kòrsou. Personanan bakuná kompleto por bula entre e islanan aki sin restrikshon, pero tene kuenta ku esaki por kambia un ora pa otro. Awor ta na kada unu di nos pa sòru pa e virùs no haña oportunidat pa sigui plama.
E manera pa sòru pa e vírùs no sigui plama ta pa atrobe, tene bo na e medidanan básiko ku ya pa mas ku un aña nos ta bin ta anunsiá. Laba man ku awa ku habon sino ku hand sanitizer, evitá di ta den aglomerashon, esta kaminda tin hopi hende. Evitá di mishi ku bo wowo, nanishi i boka i sigur tambe mantené e 1.5 meter distansia for di otro. Si no hasi esaki pronto nos tin mas kontagio i e ora ei nos tin ku eskalá e medidanan i bai un nivel di riesgo mas haltu. Pa aworakí, si nos tene nos mes na e instrukshonnan aki, e nivel di riesgo 2 ta sufisiente. Por haña un splikashon amplio di nivel di riesgo riba e wèpsait www.bonairecrisis.com.
Nivel di riesgo 2 ta enserá entre otro ku por lo pronto NO tin kantamentu i bailamentu ni den lugánan paden, ni pafó. E variante di delta ta move hopi fásil via di drùpel den aire di hende pa hende. Kantamentu i baila serka di otro lo sòru pa mas kaso di Covid. Ta p’esei diskotèk i klup nokturno mester sera. No por tene evento mas ku 50 persona i 50 porshento di kapasidat di lugá. Lo aktua kontra kada un ku no tene nan mes na e reglanan aki pa protehá komunidat di Boneiru.
Mas aleu mi ke menshoná ku sentronan pa hende grandi tin ku mantené nan mes na e medidanan básiko ku mi a menshoná ya kaba. Aki e limitashon di kantidat di hende no ta konta.
Por sigui práktika deporte paden. Si ta ku públiko, ta permití solamente mitar di e kapasidat paden manteniendo e distansia sosial di 1.5 meter. Pa praktiká deporte pafó no tin regla èkstra.
Establesimentu manera restorant i gym mester bolbe registrá bishitantenan.
Nos mester ta konsiente ku e vírùs di corona ku tur su variantenan ta un menasa pa nos komunidat i nos manera di biba. Anto aworakí ku e variante delta, mas ainda ta pidi pa nos ta mas kouteloso.
E vírùs no ta disparsé djis paso e sifranan ta abou, nos tin ku tene kuenta ku e lo tei pa semper. Pero nos mes tin ku protehá nos mes. Tene bo mes na e instrukshonnan i medidanan básiko konosí, pa evitá ku abo ta bira malu i tambe esunnan rònt di bo. Por último bai bakuna!


c: text/html

text:
Parlamentario Marco Berlis (MEP): E realidad di e Ley di Screening...
Integridad ta un tema hopi popular den pueblo y sigur den Parlamento den e ultimo añanan. Enberdad na 1997 Aruba tabata e prome nacion den Caribe Hulandes cu a...
MEP ta orguyoso di nos Minister di enseñansa y deporte, Endy...
Den e prome siman nan di Gabinete Wever-Croes II a scucha e veld di enseñasa y a logra soluciona hopi problematica. No ta desconoci cu den e ultimo añanan enseñansa...
Un siman fructifero pa Minister Geoffrey Wever
ORANJESTAD: Durante siman cu a pasa Minister Mr. Geoffrey Wever a bishita diferente departamento y compania estatal cu ta cai bow Minister Wever su Ministerio. A bishita Camera di Comercio...
“Si ta desea cambio den e ley di screening, coleganan den...
Parlamento riba peticion di fraccion di MEP cu ta un iniciativa di colega di fraccion Sr. Tevreden, a haci e peticion pa yama Minister President di Aruba den un...
Carta manda pa departamentonan referente maneho di administracion publico na fin...
ORANJESTAD –Tin un un carta di Minister di Finansa dirigi na tur departamento di Gobierno ta circula rond den publico. Pa evita mal comprondemento, ta bon pa brinda e...
Premier Wever-Croes a reuni cu Delegacion di Enex Prome cu asamblea...
ORANJESTAD - E siman aki Premier Evelyn Wever - Croes a reuni cu algun miembro di European News Exchange (ENEX) esta: Sr. Adrian Wells – Managing Director ENEX, sr....
Ken ta nos Minister di EnseÑansa y Deporte, Endy Croes
Endy Croes ta yiu di Mama Sofia Croes Rasmijn d.f.m y Everaldo Croes d.f.m. Endy tin 53 aña y ta tata di 7 yiu, di edadnan entre 34 y...
Ken ta nos Minister Di Husticia y Social Rocco Tjon
“SALI NA DEFENSA DI BO PAIS” Mi a lanta den e bario di Savaneta y ta un profesional cu mas di 20 aña di experiencia den e aparato hudicial y...
Prome Minister y Minister Arends a ricibi presentacion di DOW tocante...
ORANJESTAD - Diamars mainta Premier Evelyn Wever - Croes conhuntamente cu Minister di Transporte Integridad, Naturalesa, y Asuntonan di Adulto Mayor, Ursell Arends a reuni cu e ekipo di...
Prome Minister a recapitula e prome dos simannan di Gobernacion
ORANJESTAD - Den e prome dos simannan di Gabinete Wever-Croes II, Prome Minister Evelyn Wever - Croes a expresa cu hopi trabou a tuma luga. E reunionnan cu stakeholders...
Minister Enseñansa a soluciona situacion di contracto di Zweminstructeurs
ORANJESTAD - Den apenas dos siman di trabou Minister di Enseñansa y Deporte Endy Croes a logra yega na un solucion pa e situacion di contracto di zweminstructeurs. Manera...
Rumor cu lo corta salario di Ambtenaar mas, TA FALSO
ORANJESTAD - Den e dianan aki tin rumornan circulando cu Gobierno lo corta mas den salario di empleado publico. E rumor ta bisa e empleado publico pa prepara pa...
Minister Tjon ta Splica Caso di yiu den Parlamento
Minister di Husticia y Asuntonan Social, Señor Rocco Tjon diahuebs ultimo tawata den Parlamento na unda cu a trata e proceso di formacion di Gabinete Wever-Croes II, di reparticion...
Algun politico no sa kico kemen ‘hoger beroep’ ni tampoco ‘cassatie’
Den e reunion di siman pasa cu a tuma lugar riba screening di ministers, a bin sali na cla cu politiconan di AVP no sa kico kemen “hoger beroep”...
Otro siman tin sentencia final den caso di corupcion di ex...
E dianan ta serca, unda pueblo lo conoce un veredicto final den e caso di ex ministro di AVP. Otro siman diaranson, corte lo dicta sentencia final pa e ex-minister....
Ken ta nos Minister di asuntonan economico, comunicacion y desaroyo sostenibel...
Geoffrey ta tata di un yiu muhe di 7 aña y un yiu homber di 5 aña. Un graduado di Notarieel Recht y Fiscaal Recht na Vrije Universiteit Amsterdam, Geoffrey...
Ministerio di adultonan mayor ta importante pa mehora calidad di bida...
Gabinete Wever-Croes II a inclui den e ministerionan un ministerio cu lo encarga specificamente no solamente cu cuido di salud sino cu tur asuntonan cu ta trata nos adultonan...
Un reunion di nivel abou di parti oposicion, den e organo...
Por a constata diahuebs ultimo cu oposicion di AVP, ACCION 18 (21-3) y MAS, ta sumamente agita pa e motibo cu mi persona a pidi un Bijeenkomst pa gobierno...

robotstxt: allowed

filter: keep


text:
KRALENDIJK–E fèlt pa praktiká I hunga Beach Rugby na Sorobon ta kla. Esaki danki na e famia I kompania Don Andres ku a koperá ku e federashon ku e kabuya nesesario ku tabatin mester pa esaki.T’asina ku e federashon di Rugby Boneiru ku tur su bon intenshon nan pa introdusí i lanta e deporte di Rugby aki na Boneiru, despues di a lanta e federashon pa e deporte aki, ta trahando duru pa lanta e deporteaki, pone esakiriba pia pa mas den fin di e añaaki, tratanabiaha pa isla ruman Kòrsou ku un selekshon pa represent nos isla den torneo internashonal di Rugby aya na Kòrsou.Despues di a tene un promé enkuentro ku klínika I promé entrenamentu na Fèlt Elion Flores na Amboina, loke tabata un gran éksito i bon bishitá, e federashon ta sigui ku éksito. Fin di siman pasá, e federashon huntu ku esnan ku ta kere den e deporte aki, a bai Sorobon pa limpia i buta kabuya rondo di e kancha ku lo bira e fèlt pa Beach Rugby na Sorobon, esaki danki na gerensha di Don Andres ku a koperá ku kabuya ku por a krea e promé kancha pa Beach Rugby aki na Sorobon Boneiru.
Di parti e federashon di Rugby Boneiru, nan ta sumamente kontentu ku e koperashon ku nan ta hañando pa ku e deporte, spesialmente Don Andres i tambe boso sirbidor Ibi Piar, ku ta dunando su aporte pa logra kuminsá ku e deporte aki riba nos isla. Despues ku a krea e promé kancha pa Beach Rugby, treinen lo sigui tantu djadumingu atardi na Felt Elion Flores na Amboina I tambe na Sorobon, esaki despues di kaba atendé ku e timnan.
Ku otro palabra, Boneiru su deporte ta desaroyando, ku e deporte di Rugby nos isla ta dal un paso mas dilanti pa ku deporte.
Keda pendiente ya ku tin mas na kaminda.
Riba potrèt nan algun bista di e trabounan pa e kacha di Beach Rugby na Sorobon ku ta kla pa por kuminsá trein ariba.
FÈLT PA BEACH RUGBY NA SORONBON TA KLA
KRALENDIJK–E fèlt pa praktiká I hunga Beach Rugby na Sorobon ta kla. Esaki danki na e famia I kompania Don Andres ku a koperá ku e federashon ku e kabuya nesesario ku tabatin mester pa esaki.T’asina ku e federashon di Rugby Boneiru ku tur su bon intenshon nan pa introdusí i lanta e deporte di Rugby aki na Boneiru, despues di a lanta e federashon pa e deporte aki, ta trahando duru pa lanta e deporteaki, pone esakiriba pia pa mas den fin di e añaaki, tratanabiaha pa isla ruman Kòrsou ku un selekshon pa represent nos isla den torneo internashonal di Rugby aya na Kòrsou.Despues di a tene un promé enkuentro ku klínika I promé entrenamentu na Fèlt Elion Flores na Amboina, loke tabata un gran éksito i bon bishitá, e federashon ta sigui ku éksito. Fin di siman pasá, e federashon huntu ku esnan ku ta kere den e deporte aki, a bai Sorobon pa limpia i buta kabuya rondo di e kancha ku lo bira e fèlt pa Beach Rugby na Sorobon, esaki danki na gerensha di Don Andres ku a koperá ku kabuya ku por a krea e promé kancha pa Beach Rugby aki na Sorobon Boneiru.


text:
Oranjestad-Na momento cu e atencion di Aruba tabata dirigi riba e yegada di KLM riba biofuel, den prensa Hulandes tabata circula e noticia cu KLM, Erasmus Medisch Centrum di Rotterdam y AZV a sera un deal pa transporta patiënt di Aruba pa Hulanda pa recibi tratamento medico specialisa. Na Aruba e Ministernan Eman y Schwengle a papia di medida di AZV y a keda keto riba e deal aki cu KLM y Erasmus Medical Centrum a sera, siendo cu ta Pueblo via AZV tin cu paga.
Den e articulo “KLM gaat zieke Arubanen naar Nederland transporteren” di e corant Hulandes Parool di 18 mei 2014, a keda publica cu KLM y Erasmus Medical Centrum a sera cabes pa cuminsa transporta patiëntnan di Aruba cu mester cuido specialisa pa Hulanda. Den e articulo ta menciona cu for di 1 di juli 2014, KLM lo transporta un promedio di 150 patiënt pa aña di Aruba pa Erasmus Medical Centrum riba gasto di AZV. Ta trata aki di un prueba cu KLM kier haci den transporta enfermo for di Aruba cu e miras pa haci transporte di enfermo for di tur Pais na mundo pa Hulanda.
Remarcabel ta cu algun dia atras AZV y Minister Schwengle a bin reuni cu Parlamentarionan pa papia riba e medidanan cu dentro di poco lo keda introduci. Ta trata aki di e medidanan di 3 florin pa receptregel, e 15 florin pa bishita na Huisartsenpost y tambe e 50 florin pa uso di Eerste Hulp den e oranan scur di anochi. E instancianan aki a indica cu e medidanan aki ta necesario pa cubri gasto di cuido medico y tambe pa frena abuso di nos sistema medico. Na ningun momento a papia riba e deal entre KLM y Erasmus Medical Centrum cu AZV mester paga. No a informa Parlamento ni Pueblo di esaki siendo cu ta bisto cu e deal aki lo significa costo adicional pa AZV. Algo cu ta pone hende pensa cu si ta pa cubri e deal aki ta impone medida di e forma aki.
Ta bin aserca cu AZV den su relato anual di 2013 cu a keda publica na maart 2014, no ta menciona nada di e deal aki. Locual si ta wordo menciona ta e esfuerzonan cu AZV a haci na 2012 pa sera contract nobo cu 4 top hospital na Colombia pa su aseguradonan por recibi atencion medico specialisa. AZV a indica tambe cu pa cuido na hospitalnan na Hulanda tin un convenio cu Stichting Holland Intercare. Pues AZV tin e cuido specialisa regla caba na Hulanda y Colombia y pesey ta masha cuestionabel con diripiente prensa Hulandes ta indica cu tin un deal traha pa transporta enfermo di Aruba pa Hulanda cu KLM pa Erasmus Medisch Centrum.
Nos lo haci pregunta awor na Ministernan Schwengle y Eman pa trece claridad den e asunto aki. Specialmente awor cu tur e medidanan di AZV ta keda introduci Pueblo tin derecho di sa ta di unda a bin cu e deal aki cu KLM y si esaki lo ta mas barata of lo costa e Pueblo aki mas placa. Pasobra Ministernan ta papia di medida di AZV y ta keda keto riba e deal cu KLM y Erasmus Medical Centrum a sera y cu Pueblo via AZV tin cu paga.


text:
WILLEMSTAD – Por lo pronto lo no tin un tratamentu di kontenido den e kaso kontra Burney ‘Nini’ Fonseca. Esei tabata e resultado di e di dos seshon preparativo awe mainta. E motibunan ta e interogashon di dos testigu anónimo i e agènda yen di Korte mes.
Ta sospechá Fonseca di ta e konekshon entre e ehekutornan i esnan ku a duna òrdu pa asesiná Helmin Wiels, riba 5 di mei 2013. Aktualmente e ta den prizòn na Hulanda despues di un sentensia den un kaso di droga i labamentu di plaka, pasobra na Kòrsou su bida ta kore peliger – te asta den prizòn.
Testigu anónimo
Ministerio Públiko ke tende testigunan D5 i C3. Nan lo por duna deklarashonnan ku ta sugerí kulpabilidat di Fonseca. Defensa ke ta aserka, pero esei e Prokuradó General, mr. Gert Rip, no ke. E ta bisa ku e riesgu ku defensa lo haña sa e identidat di e testigunan D5 i C3 ta muchu grandi i ku nan bida lo kore peliger si nan identidat bira konosí.
Abogado Marije Vaders, kende ta defendé Fonseca, ke tin e posibilidat pa reakshoná mesora riba kontestanan durante e interogashon. “Lunanan por pasa, si atendé esaki por eskrito. Bo ta haña kontesta na kua bo no tin nada komo defensa. Mi mester por reakshoná mesora ku kontra-pregunta. Sigur ora ta trata di testigu anónimo, defensa mester por chèk e konfiabilidat di e deklarashonnan.”
Wes mr. Maria Paulides ta rekonosé e interes di e defensa, pero e ta laga e wes-komisario mes tuma un desishon riba esaki. Vaders tabata kontentu ku Paulides a duna un proposishon: e defensa por ta presente den un espasio tapá i lo por pasa dor di e kontestanan inmediatamente despues di e interogashon, pa por hasi pregunta nobo mesora.
YouTube
Durante e seshon, e Prokuradó General a referí implisitamente na dokumentunan di e dossier di e kaso akí, ku a bin resultá riba kaya via YouTube. Esaki a revelá ku eks-minister di Hustisia Elmer ‘Kadè’ Wilsoe ta un sospechoso den e kaso akí.
E defensa ke e grabashonnan di e interogashonnan di otro testigu nobo den e kaso akí. “Mi a bisa kaba den mi karta ku mi no ke mustra ku niun dede akusativo, pero ku, si suminstrá e grabashonnan ei, tin chèns ku nan ta bai resultá riba YouTube”, Rip a reakshoná.
Dos luna
Asina ku finalisá e interogashon di e testigunan nobo i haña un buraku pa henter un dia di seshon den korte, lo determiná un fecha pa e tratamentu riba kontenido. Esei lo ta minimalmente dos luna despues. Vaders a pide e lapso di tempu ei, pa e tin tempu ámplio pa konsultá ku su kliente tokante e eventual informashon nobo, disponibel e ora ei.
Outor Dick Drayer


text:
- placa cash of cheque;
- transporte propio pa hiba e bestianan.
Benta di bestia chikito pa cria of rasa
Descripcion
Pa mehora e calidad di e cria di bestia chikito local y e produccion di cria di bestia chikito ta importa diferente rasa.
Cabrito
- Rasa pa produci lechi (Anglo Nubian, Saanen, Toggenburg y French of American Alpine);
- Rasa pa produci carni (Boer).
Carne:
- Black Belly;
- Blackhead;
- Dorper;
- White Dorper.
Porco:
- Landrace;
- Yorkshire;
- Hampshire;
- Duroc;
- F1 Landrace x Yorkshire.
Santa Rosa ta haci prueba y ta colecta cifra di e prestacion di e diferente rasanan manera adaptacion na e clima, conversion di cuminda (cuanto lechi e cuminda ta produci pa kilogram), reproduccion y produccion di lechi. Santa Rosa ta bende e bestianan. Ta bende lamchi di rasa puro di dos luna bieu (tanto hembra como macho) na e criadonan di bestia.
Ta bende porco chikito pa rasa y pa gorda na criado di porco profesional y e porconan chikito cu ta resta na e publico en general. Registracion ta obligatorio pa e criado di bestia of e criado di porco como tambe e peticion pa e rasa desea. Riba e dia acorda tin cu acudi na e Seccion di Carne y Cabrito of e Seccion di Porco. Tin cu paga y hiba e bestianan di biaha. Transporte mester tuma luga mainta, pasobra mas laat den dia e no ta bon pa e bienestar di e bestia.
Unda pa pidi'e? / Mas informacion na
Santa Rosa (DLVV) - Seccion di Cria di Bestia
Habri pa publico: dialuna pa diabierna di 7.00 – 12.00 y di 13.00 – 16.00
Orario di caha: dialuna pa diabierna di 7.30 – 12.00 y di 13.00 – 15.00
Fin di siman, dianan di fiesta y dianan di ATV ta cera pa publico
Kico mi tin di hiba cu mi?
Cuanto e ta costa?
Te cu proximo aviso:
Cuanto tempo ta dura pa hay'e?
Segun e schema di produccion y registracion. Ta informa via telefon tocante e fecha cu e benta ta tuma luga.


text:
Stof di Sahara y su efecto riba bo salud
ORANJESTAD, Aruba – 22 di juni 2019: Departamento Meteorologico di Aruba recientemente a saca un comunicado riba e fenomeno di naturalesa referi como “Sahara Dust” y con esaki lo afecta nos atmosfera. E fenomeno aki no ta nada nobo, eta sosode na mas cu un ocasion pa aña na momento cu e stof di Sahara ta wordo transporta a traves di aire pa nos region. Segun servicio metreologico di Aruba e temporada aki e cantidad di stof den nos atmosfera ta hopi mas cu normal cu ta ocasiona cu e kehonan por ta mas severo.
Cu yegada di e stof aki, nos por experencia aumento den kehonan relaciona cu malesanan respiratorio. Esaki debi cu e aire ta consisti di hopi mas stof cu nos ta custumbra cune. Esnan cu ta sufri di malesanan respiratorio manera bronkitis, alergia of sinus por presencia aumento den nan sintomanan manera dificultad pa hala rosea, presion den pecho, hopi tosamento, grawatamento di cuero y wowo. Stof di Sahara ta ocasiona tambe cu tempo ta bira mas calor pa cual motibo ta recomenda pa bebe mas likido durante dia pa tene e curpa hidrata.
Como Departamento di Salud Publico nos ta conseha tur persona cu ta sufri di un of otro malesa respiratorio pa percura pa tin nan medicamentonan na nan alcanse na tur momento y tuma esakinan manera dokter ta prescribi. Haci superficienan limpi mas frecuentemente como cu stof ta drenta cas, camber y oficina apesar cu esaki por ta sera. Evita di haci actividad fisico den aire liber den e dianan benidero y si tuma nota cu e sitomanan ta empeora, tuma contacto cu bo dokter di cas pa un consulta.


text:
ORANJESTAD – Diabierna 3 di juli ta un dia cu Aruba por considera historico na unda pa prome biaha un grupo asina grandi a lanta pa manifesta contra abuso di menor. Aruba henter tawata uni den e causa aki pa nos muchanan. Prome Minister Evelyn Wever-Croes tambe ta uni su mes na e precupacion aki cu ta biba den nos pueblo y a warda e grupo yega dilanti di Bestuurskantoor pa asina hunto cu coleganan Minister Glenbert F. Croes y Minister Andin Bikker ricibi e manifesto contra abuso di mucha.
Prome Minister a gradici tur cu a participa na e manifestacion aki y vocifera asina precupacion y indignacion pa e fenomeno alarmante y cruel aki cu tin den nos pais. Prome Minister a pidi e lidernan di e gruponan pa forma un delegacion y nan lo wordo invita e siman aki pa delibera riba nan preocupacionnan.
Ta bon pa nos para keto na e realidad di e percentahe di abuso di menor. 99% di abuso sexual di mucha, e abusado ta famia of conoci! Kiermeen e mucha no solamente conoce su abusado pero e ta confia e abusado. Gabinete Wever-Croes ta haciendo tur posibel pa atende cu e problema delicado aki. Sinembargo, ta alarmante e cifra y informacionnan obteni di casonan di abuso di mucha. E abusado hopi biaha ta hende di confiansa di cas. E por ta un amigo di cas, of amiga of amigo di mama y tata, pareha nobo, door di omo, primo, door di welo of padrastro. Esakinan ta personanan cu ta cerca di e muchanan y kendenan e muchanan ta confia. Personanan kendenan a mayornan a confia pa laga nan yiunan den nan cuido. Esaki ta un indicacion fuerte cu banda di leynan aproba recientemente, nos mester cuminsa enfoca mas den e famia. Cu e manifestacion di diabierna, pueblo ta manda un mensahe cla na e abusadonan aki, muchanan no ta nan so mas.
“Mi a gradici tur esnan cu a subi caya pa protesta contra e abuso aki. Nunca antes mi a mira tanto hende exigi atencion riba e tema aki. Pabien y danki pasobra mi ta sinti awor mas cu nunca un sosten grandi pa bringa contra abuso di mucha. 99% di e abusadonan di mucha ta famia of conoci. Ban cuida nos muchanan contra e abusadonan aki”, Prome Minister Evelyn Wever-Croes a enfatisa.
Danki na tur esnan cu a subi caya pa protesta contra e abuso aki.
#StopAbusoDiMucha


text: Diabierna madruga despues di 2’or pasando dilanti Caribbean Palm Village polis ta topa un dama joven canando pia abao y polis ta acerke y ta papia cun’e. E dama a declara na polis cu e tabata na un nightclub no mucho leu di eynan y ela cansa y a pega soño den un pida mondi y awo a lanta y a cuminsa cana pa bay cas. Pa seguridad di e dama a pidi e vehiculo di transporte pa hib’e na su cas. Na yegada di e vehiculo di transporte y tambe net na e momentonan ey a yega un auto y 2 persona a baha y a bisa nan a bin pa busca E mucha muher eynan. Mesora e dama a bisa cu e no conosenan y no lo kier bay cu nan. Net ora cu polis a bay hinka e dama den e vehiculo di transporte un di e mucha hombernan a acerca polis y a bisa cu esey ta su pareha y ela bin buske. E dama e ora ey a escoge pa bay cu e mucha homber ey. Esaki ta algo straño un rato no otro rato si!


text:
Geplaatst op 18 June 2021
WILLEMSTAD – Minister Plenipotensiario Carlson Manuel a biaha pa Hulanda 16 di yüni último pa partisipá na e Konseho di Minister di Reino ku a tuma lugá 18 di yüni. Durante su bishita na Hulanda, sr. Manuel a hasi un bishita di kortesia na Sekretario di Estado Raymond Knops i a sera konosí ku Minister Plenipotensiario di Aruba i di Sint Maarten. Pronto sr. Manuel lo emigrá pa Hulanda pa okupá e puesto di Minister Plenipotensiario di Kòrsou na Hulanda.
Pòrtrèt: Cainva Isenia / Carlton Manuel


text:
ORANJESTAD, Aruba: E campeonato di futbol 2017-2018 di division honor ta continua e fin di siman aki cu 5 wega candeloso. Un total di 10 team a cuminsa bataya pa mira ken lo yega final y campeon di Aruba den futbol.
Diabierna pa 8:00 PM Superfood Plaza Bubali lo ta enfrentando Riverplate Compleho Deportivo Guillermo Trinidad. Diasabra 21 di October lo tin 2 wega, unda cu pa 6:30 PM Britannia lo enfrenta La Fama, mientras cu SV Dakota lo topa Coca-Cola Nacional pa 8:30PM. Diadomingo tambe lo tin 2 wega cuminsando pa 6:00 PM entre Caiquetio y Estrella, mientras pa 8:00 PM Juventud Tanki Leendert y RCA.
Asina ta yega Compleho Deportivo Guillermo Trinidad y bin duna sosten na bo team preferi.


text:
ORANJESTAD – Miéntras ku gobièrnunan i servisionan di salubridat di Aruba, Kòrsou i Sint Maarten ta informá públiko tokante nan enfoke kontra e vírùs corona Covid-19, den práktika ta resultá ku e paisnan aki ta hopi atrasá.
Esaki ta pasobra e introdukshon di e areglo internashonal di salubridat di WHO ta keda hopi atras. E intenshon di e areglo ta pa wanta plamamentu di e tipo di enfermedatnan infeksioso aki.
E areglo di salubridat IHR ta un pakete di medida, legislashon, sistema di mèldu, senario ets. ku tur pais miembro mester introdusí
I den práktika ta sali ku esakinan no ta na òrdu. P’esei Aruba, Kòrsou i Sint Maarten awor tin mas problema ku e enfoke kontra e vírùs nobo corona ku otro pais ku sí a implementá e medidanan aki kaba.
Un gran parti di dòkter di kas no ta bon alkansabel telefónikamente
E instanshanan di salubridat arubano ya tin simannan largu ta bisa pa yama dòkter di kas na promé lugá ora di síntoma sospechoso. Pero un parti grandi di e práktikanan di dòkter di kas no ta bon alkansabel telefónikamente. Banda di esaki no tin protokòl i asina na prinsipio kada dòkter di kas por aktua diferente ora di un notifikashon.
Awe numa protokòl a keda kla. Presidente di e asosiashon di médiko HAVA, Joaquin van Trigt ta mèldu ku a palabra un moda di akshon ku Direktiva di Salubridat Públiko i Hospital HOH. Pashèntnan mester por yama entre shet’or di meinta i seis or di atardi. Òf via un liña di emergensia kaminda ta kue telefon denter di 30 sekònde, Van Trigt ta bisa.
En todo kaso ta awor numa ta kuminsá ku un medida ku segun WHO ta krusial pa detekshon rápido pa evitá ku e vírùs corona ta plama.
No tin epidemiólogo
Un otro medida importante den e kombatimentu ta e presensia di eksperto. E Istituto Hulandes pa Salubridat Públiko i Medio Ambiente (RIVM) ta bisa ku na tur isla tin personal eksperto presente. Pero Aruba no tin un epidemiólogo, e eksperto ku mester supervisá i analisá dato pa evitá proliferashon.
Den esaki ta remarkabel ku hòspital HOH ta sali for di e punto di bista ku nan tin kontakto estrecho ku un epidemiólogo. “Ma ta Eugene tòg? Ahn nò, e no ta epidemiólogo? Awèl mi n’ sa antó”, Marjolyn Maduro, eksperto den prevenshon di infekshon di hòspital ta bisa. Tampoko nunka e no a tende di e areglo di salubridat di WHO yamá IHR.
As sentral: RIVM
Ademas Aruba, Kòrsou i Sint Maarten mes ta responsabel pa e introdukshon di e areglo di WHO. Pero sinku aña pasá Hulanda a firma un akuerdo di koperashon ku e paisnan aki. Pasobra parse ku e tres paisnan mes finalmente no por aktua rápidamente i adekuadamente ora enfermedat kontagioso estayá. A indiká RIVM komo punto di kordinashon. Ke men e instansha aki no solamente ta importante pa islanan BES, sino tambe pa tur isla hulandes-karibense.
Ta p’esei ta manda e tèstnan di corona di Aruba i Kòrsou (Sint Maarten no tin e tèstnan ainda) bèk pa RIVM pa un di dos análisis. I no por ehèmpel pa laboratorio na Merka, ku ta keda mas serka. Asina RIVM por keda monitòr e situashon mihó i raportá na WHO. Esaki ke men si ku ta dura mas largu promé ku e pashènt haña e solushon definitivo.
RIVM tambe mester monitòr i evaluá e introdukshon di e areglo di salubridat di WHO na Aruba, Kòrsou i Sint Maarten. Pero e último bia ku RIVM a pasa di bishita pa hasi esaki ta dos aña pasá.


text:
Tin tenshon na kas. Kiko awor?
E promé paso ta di rekonosé ku algu no ta bon. E siguente paso ta di buska kontakto. E profeshonalnan di Guiami ta ofresé oido i ta asistí bo ku konseho. Si resultá for di e kombersashon ku tin mester di sosten, e ora ei nan ta firmemente kla pará tambe.
No duda i dal e promé paso pa buska kontakto. Esei por anónimamente tambe. Kua sea ku e petishon pa ayudo ta, nan tei pa mustra e kaminda korekto.
Hopi víktima di violensia doméstiko, si ofresé nan sufisiente rekurso, ta bon apto pa organisá nan bida otro i asina kibra e sírkulo di problema. Un yudansa por ta nèt e empuhe ku tin mester i pa e motibu ei a lanta Guiami.
Bo no ta adulto ainda?
Bo mayornan ta pleita hopi, nan ta zundra bo òf dal bo, òf bo tin di aber ku otro violensia?
Den e kaso ei tambe e profeshonalnan di Guiami tei pa bo. Tuma kontakto via 0802-0802 òf via chat. E stap pa buska kontakto kisas ta fastioso por papia ta yuda. E kolaboradónan di Guiami ta bai wak huntu ku bo kiko tin mester pa drecha e situashon.
Bo ta preokupá pa un persona. Kiko awor?
Bo ta wak señalnan pa kua motibu bo tin sospecho ku algu no ta bai bon. Bo ta wak por ehèmpel ku bo bisiña ta komportá su mes otro ku anteriormente. Of bo ta mira ku bo bisiña ta grita mas is mas duru i ta bebe mas. Of bo ta mira ku un amiguito di bo yu regularmente tin plèkinan blou. Of bo ta tende historia tokante un hòmber bieu den bo bario ku ta apartá su mes den su kas asina su yu a pasa bishit’é.
Yama e ora ei 0802 0802 pa konseho.
E profeshonalnan di Guiami tei pa skucha bo preokupashonnan. Bo por akudí na Guiami pa konseho, sosten i eventualmente pa hasi un denunsia.
Den kaso di peliger inmediato yama 911.
Klek aki pa Plan di akshon pa profeshonalnan mèldu


text:
Manicurista profesional Gabriela Salas cu demostracion special na Aruba
Pintamento di huña cu colornan nobo, aplicando diseñonan moderno ta masha na moda ultimo añanan na Aruba. Den e cuadro aki, Oduber Agencies, agente di e producto Sally Hansen, ta orguyoso di anuncia cu e manicurista profesional Gabriela Salas ta na Aruba pa comparti lo ultimo den e “trend” di manicure cu tur esunnan interesa. Lo tin un demostracion publico diahuebs 12 di juni na Botica Paradera entre 10or di mainta y 1’or di merdia y na Botica Aloe for di 3or di atardi pa 6or di atardi. Diabierna 13 di juni e lo ta na DA Drogisterij for di 10or di mainta pa 1or di merdia y entre 3or y 6or di atardi e lo ta na Super Food. Gariela Salas di 36 aña di edad ta procedente di Mexico y ta un makiyista profesional cu 8 aña di
experiencia. Tambe e ta un manicurista profesional, cu specialisacion den cuido di huñanan natural, cu 12 aña di experiencia. El a bira masha popular pa ta makiya artistanan cu ta sali den revistanan manera Vanidades, Women Health, Marie Claire, In Style, Cosmopolitan y mas.
Desde aña 2005, Gabriela Salas ta responsabel pa capacitacion di e distribuidornan internacional di Sally Hansen pa Latino America y Caribe.
Durante e sesionnan aki, e manicurista profesional lo duna guia na tur cu ta interesa den e ultimo modelonan di manicure. Tambe lo diagnostica e salud di huña, en especial enfatisando e importancia pa conoce bo huña y sa dicon e ta kibra. E productonan Sally Hansen ta specialisa pa endurece e huña.
Tambe lo pinta huña gratis y percura pa descuento special riba productonan di Sally Hansen cu ta un producto cu no ta mancha e huña. Claro cu, manera semper, Oduber Agencies lo tin un cantidad di sorpresa mas pa tur cliente.


text:
Kralendijk – Pa medio di un ordenansa Entidat Públiko Boneiru ta disidí pa eliminá uso di plèstik di un solo uso. Esaki komo resultado di e moshon pa prohibí uso di plèstik desechabel ku Konseho Insular a aseptá dia 30 di òktober 2018. E meta ta pa redusí uso di plèstik desechabel pa medio di un prohibishon di un kantidat di produkto ku ta mas tantu usá, na benefisio di nos medio ambiente, salú di nos komunidat i un di e entradanan di mas grandi di Boneiru: turismo.
Representante di Ministerio di Infrastruktura i Maneho di Awa, señora S. van Veldhoven-van der Meer i diputado señor P.J. Kroon, komo representante di Entidat Públiko Boneiru, a firma un deklarashon di intenshon komo promé paso pa ehekutá e moshon di Konseho Insular. Un di e konsiderashonnan mará na e deklarashon di intenshon akí tabata e “Europese richtlijn 2019/904” nobo, ku ta trata minimalisashon di e efektonan di produktonan di plèstik di un solo uso. E moshon di Konseho Insular i e deklarashon di intenshon i e guia di plèstik di un solo uso, ta un base importante pa e Plan di Akshon pa prohibí produktonan di plèstik di un solo uso na Boneiru.
Ku e mira akí komo punto di salida dia 29 di mart último pa medio di un ordenansa Kolegio Ehekutivo a disidí pa bai di akuerdo ku e proposishon. Kolegio Ehekutivo ta demostrá ku e tambe ta para tras di e rason general: plèstik di un solo uso ku ta tirá tur kaminda ta un problema mundial i tambe pa Boneiru. Na Boneiru nan ta importá un gran kantidat di plèstik di un solo uso ku despues di uso ta resultá riba kaya i den nos awanan. Finalmente e ta bira un menasa pa nos medioambiente i e koralnan rònt di nos isla ku ta konosí pa su bunitesa i ku ta forma parti esensial di e ekonomia lokal. Produktonan desechabel ta un desperdisio di material i e ta kosta hopi sèn pa prosesá i deshasí di nan. Laman i awanan kontaminá ta malu pa peska i turismo. Alabes na Boneiru no por prosesá produktonan di plèstik di un solo uso i banda di esei na Boneiru no tin un merkado pa resiklá esakinan.
E ordenansa akí ta forma parti di e programa di gobernashon i duna espasio pa na un forma ordená deshasí di produktonan di plèstik di un solo uso. Kolegio Ehekutivo a skohe pa regla e materia aki den e ordenansa di produktonan desechabel, pa asina haña un mihó konekshon i pa asina implementá e prohibishon di produkto di plèstik di un solo uso mas lihé posibel. Banda di esei a hasi uso di e oportunidat pa aklará un par di provishon den e ordenansa di produktonan di tira afó, ku e mira riba un mihó mantenshon di prohibishon pa laga i tira sushi unda ku ta.
Kolegio Ehekutivo ta konvensí i alabes tin konfiansa ku entrega di e proposishon menshoná ta pone un paso importante den drechamentu di un ambiente di biba salu pa tur habitante i fortalesé un imágen duradero i ku esei tambe e ekonomia di nos isla.


text:
EAGLE BEACH, Aruba – August 4, 2020 – Bucuti & Tara Beach Resort a probecha di e trankilidad di e ultimo lunanan pa renoba y refresca Elements restaurant y den e proceso nan a crea platonan innovativo pa nan menu popular vegano. Elements restaurant, reconoci pa su View to Dine For y ganador di varios premio internacional y den Caribe lo continua di sirbi platonan vegano y su specialidadnan continental. Michelin-trained Chef Marc Giesbers, Director di Food & Beverage na Bucuti & Tara, y su team a tuma e oportunidad pa reimagina e experiencia gastronomico unico riba Eagle Beach.
Renoba y elegantemente social distanced
Elements restaurant semper a brinda un experiencia sumamente romantico door di permiti mesanan pa dos, cu suficiente distancia for di otro pa laga cada pareha sinti manera nan ta e uniconan na mundo. Ademas di esey, parehanan por reserva cena romantico den un cabana priva riba beach unda nan lo wordo sirbi un menu completo y un boter di Champagne of biña inclui mientras nan ta wak e solo transforma den streyanan briyante. Social distance no ta nada nobo, e ta un norma.
E inversion di mas notabel ta su deck completamente nobo mirando Eagle Beach, cu pa rasonnan obvio ta wordo reconoci como un di e “Dream Beaches of the World.” E resort di mas eco-certifica di Caribe y e unico hotel carbon-neutral, a escohe un mescla innovativo di 95% materialnan recicla. E fabricacion ecologico ta recupera tur desperdicio y te elimina e uzo di kimico peligroso.
E diseñador di resorts luhoso Dada Designs di Miami a diseña e componentenan estetico di e renobacion. E mes un team a guia e conceptonan di laidback luxury den e Tara Wing na 2017 y e actualisacion di e Bucuti Wing na 2020.
Menu Vegano ta expande danki na un demanda mas grandi
Elements restaurant ta ofrece mas cu solamente un menu – tin menu pa vegano/vegetariano, gluten-free y platonan internacional cu steak y seafood sostenibel. Aruba su escena vegano y vegetariano ta creciendo y danki na e menu amplio, innovativo y premia di Elements, bishitantenan local y internacional por tin un experencia gastronomico espectacular y nutritivo. Mientras Chef Marc’s su
platonan high-end di steak y seafood ta constantemente wordo reconoci y admira, e demanda nobo pa platonan mas saludabel y a base di berdura a causa e expancion di e restaurant su menu vegano.
Desde veganonan dedica te cu clientenan cu ocasionalmente ta buscando un alternativa saludabel y cu hopi sabor, e menu vegano ta combina sabornan internacional. Platonan clasico cu un twist moderno, otro nan cu sabornan Latino y di Oriente, e team ta traha hunto cu agricultornan local pa asina produci tayonan cu ingredientenan local. E menu por ta inclui:
· Layered Roots of the Andes: Capanan di batata cu truffles, batata dushi machika, rooibiet marina den basil cu pida nan di awacati sirbi cu chips di wortel y acompaña cu un pulp di paprika cora.
· Gado-Gado Entreé Salad: Elements su adaptacion na e plato Indones clasico componi di Tempeh, spruit, bonchi berde, wortel, paprika, cilantro, kool tempera, complimenta cu pinda saus y riba noodles di aros.
· Range-free Steak: Un steak traha di lenteja sirbi cu un saus di berdura cushina y combina cu un mosaic di calabas, wortel y batata di fondant clasico.
· Agave and Cardamom-infused Pineapple Quinoa Margarita: Inspira door di sabornan Latino Americano, e quinoa aki ta infunda cu agave nectar y ta wordo corona cu un chutney di lamunchi y piña enrikece cu cardamom, termina cu un hint di saus di strawberry.
Chef Marc, un chef reconoci pa a cushina y crea restaurantnan di halto nivel, a haci pa Elements restaurant wordo premia cu un Wine Spectator 2020 Award of Excellence pa su seleccion di biña diverso, sostenibel y cu ta surpasa expectativanan di e clientenan internacional di e resort.
“Despues di a experimenta y investiga pa lunanan, mi team culinario y ami a mehora e sabor y salud di nos cumindanan tradicional y moderno, y nos ta hopi orguyoso di nos menu vegano nobo na Elements restaurant,” Chef Marc Giesbers Director di Food & Beverage na Bucuti & Tara Beach Resort ta conta.
Elements restaurant ta adults-only y ta disponibel pa huesped di e resort y localnan. Reservacionnan ta wordo recomenda. The SandBar ta reserva exclusivamente pa huesped di hotel.
Bucuti & Tara: E Vakantie di Mas Saludabel y Sano di Caribe
Manera e hotel di mas eco-certifica den region, Bucuti semper tawata tin atencion mayor pa salubridad y seguridad di su huespednan y e planeta. Su protocolnan di seguridad nobo contra COVID-19 a wordo guia door di e reglanan y recomendacionnan di Center for Disease Control, World Health Organization y tambe a wordo evalua personalmente door di doctornan y verpleegsters di ICU (intensive care unit) cu a keda na Bucuti & Tara durante e lunanan di Maart y April.
Cu e experencia di check-in completamente touch-free, combina cu protocolnan di seguridad grado hospitalario y hi-tech, y cu Aruba su seyo di Health & Happiness Code, huesped por ta sigur cu nan por relaha y ta den vacation mode durante nan estadia na Bucuti & Tara Beach Resort.
Pa haya sa mas, bishita Bucuti.com.


text:
Oranjestad, Aruba - Juli 16, 2020.
DVG ta informa cu dos caso mas di Covid 19 Corona virus cu a keda constata.
Ta trata aki di un persona residente di Aruba y un turista, nan tur dos a wordo getest na Aeropuerto. Un di nan a bin di Rep. Dominicana via Miami y e otro persona a bin di Miami.
Ambos persona ta bon di salud y segun proceduranan di protocol nan tur dos a bay den isolacion. E total ta bira awor 5 caso activo di Covid 19 na Aruba. Por nota pues cu e systema di filters, screening di controlnan ta dunando resultado. Nos ta garando a virus prome cu e por drenta nos comunidad y sigui plama.
DVG ta desea e pashentnan un pronto recuperacion. Pa mas informacion tocante di update di casonan di Covid 19 y tur otro informacion, Tips y Protocol por bishita e website aki.


text:
KRALENDIJK – Désirée ‘Daisy’ Coffie di Frakshon Coffie, a manda un karta pa gezaghèber Edison Rijna relashoná ku asuntunan rondo di CoViD-19. “Mi a keda ketu algun dia, Sinembargo mirando kon e asuntunan relashoná ku e pandemia di Covid-19 i su variantenan ta desaroyando riba nos isla, i mirando ku nos komunidat ta preokupá ku e desaroyonan aki, mi ta sinti mi yamá komo representante di nos komunidat, pa aserká Gezaghèber ku mi prekupashonnan.
Na promé lugá mi ta aploudí ku porfin djaweps último, Gezaghèber a tuma desishonnan mas severo, pa loke ta trata e medidanan ku a tuma pa kontrarestá e plamamentu drástiko i alarmante di e vírus Covid-19 i su variantenan, konsiderando e sifranan haltu ku Boneiru te ku awe ta eksperensiando.
Mi a tuma nota ku den e ordenansa di emergensia den konsepto, fechá 18-03-2021, a tene kuenta ku diferente aspekto pa tòg laga nos komunidat ku un tiki espasio pa por biba nos bida sosial-ekonómiko di tur dia denter di e normal nobo ku nos ta bibando aktualmente.
Sinembargo Gezaghèber, ainda mi ta keda ku algun preokupashon, algun di nan ya mi a trese dilanti kaba den reunionnan anterior di Konseho Insular, Komishon Covid-19 i/òf Presidio.
Pa loke ta trata enseñansa; te na e momentunan aki Gezaghèber, Konseho Insular no a risibí e protokòlnan primintí dor di Gezaghèber dia 12 di òktober último. Mi a tuma nota si, ku entre tantu e aspekto di kontagio bou di muchanan te ku 17 aña a tuma un rumbo alarmante. Esaki ta alarmante pasobra nos tur sa ku muchanan te ku 17 aña por ta infektá sin tin ningun síntoma; pues via di nan otronan por kontagiá fásil, tantu na kas komo na skol, sin sa mes. Pa koroná e obra, vários dosente di skol sekundario ta tèst positivo pa Covid-19 poniendo asina klasnan kompleto i koleganan na riesgo di infekshon. Mi a supliká for di òktober 2020 pa tene kuenta ku nos skolnan ku no tabatin mag di sera, kontrario na Hulanda nos tera mama, kaminda a sera tur skolnan pa evitá posibel kontagio pa medio di alumno i studiantenan. Lástima ku; e baka mester a kai den pos, pa tuma e desishon pa sera skolnan pa enseñansa físiko, manteniendo kaminda ku por duna enseñansa riba distansia ‘online’. A laga espasio pa studiantenan por bai hasi nan eksámennan na skol mes si i ora esaki ta nesesario. No opstante e desishon di Gezaghèber menshoná den artíkulo 1.18; enbes di saka e baka fo’i pos, nos mes ta purbando na hoga e baka den pos: tin dosentenan ta yama e studiantenan di klas di èksamen pa bai tuma lès físiko na skol! Tin ku tene kuenta ku e studiantenan tambe entretantu tin miedu di keda kontagiá i esaki ta afektá nan prestashon. Esaki na mi konsepto no por Gezaghèber; ta faltando ku e artíkulo 1.18 di e ordenansa di emergensia fechá 18-03-2021.
Mi a tuma nota ku e ‘Lei Seku’ ku ta vigente; no ta kompletamente seku; alkohòl ta disponibel den tur supermerkado i tur hende por kumpra. Na mi konsepto un lei manera esaki, mester ta kompletamente vigente i no mitar mitar, sino ta kon i kiko ta kontrolá?
Pa loke ta trata restorantnan: esnan di hotèl mester duna ‘room service te na porta di kamber’ òf ‘takeaway’, meskos ku e restorantnan pafó ta ofresé nos lokalnan ‘takeaway’. No lubidá ku ta nos lokalnan ta traha den e restorantnan i barnan den e hotèlnan i pues nan ta keda eksponé na posibel kontagio di e forma ku restorant i bar ta drai awor den hotèlnan.
Mi pregunta na Gezaghèber ta; ken ta disidí kua negoshi tin un funshon vital i a base di kua kriterionan ta disidí esei? Ami a mira sierto tiendanan habrí ku mi no por komprondé nan grado di funshon vital pa nos komunidat. Si e lugá ta habri sin tin funshon vital, ta nifiká ku ta pone e personal ku tin ku traha mas na riesgo di kontagio.
Hasi deporte individual tur dia den aire liber! Esaki ta loke Gezaghèber a konsehá nos deportistanan siman pasá djaweps. Wèl Gezaghèber; tur hende a tuma e konseho na serio; di tal forma ku awendia kayanan ta yen yen di hopi hende ku ta kana, djòg, sprent individual òf den grupo ‘chikitu’, sinembargo na hopi den aire liber. Topamentu di otro, kumindamentu, papiamentu un ratu, sin tapaboka, pasobra no por hasi deporte ku tapaboka Gezaghèber. Mi ta preokupá pe hasimentu di deporte individual den aire liber di e forma ku e ta tuma lugá.
Pa loke ta trata krèsh i akohida pa mucha, si nos mira kuantu mayor tin funshon vital i mester di akohida pa nan yunan, ta parse manera no tin ‘lockdown’ òf ku ta mas ku mitar di Boneiru tin un funshon vital.
Tambe nos a tuma nota ku apesar di e asina yama ‘lockdown’ tin masha hopi vehíkulo ku kantidat di okupante ta trafiká riba kaya tur ora di dia eksepto den oranan di ‘toque de queda’. Mi ta sugirí pa evaluá e interpretashon di ‘Nivel 6: Lockdown’.
Gezaghèber, bichnan ta yen yen di hende bailando, gosando, bebiendo nan alkohòl riba un rùst. E bichnan skondí ku ta keda mas i mas bishitá. Mi a nota ku polis, T&H i KMar ta hasiendo nan parti pa kontrolá i solushoná e situashon. Sinembargo no ta fásil Gezaghèber. Na mi konsepto mester prohibí baimentu di bich.
Kon ta pará ku tur e avionnan ku ta yegando Boneiru ku turista i tambe nos mes lokalnan ku ta bai keiru pafó di Boneiru i regresa? No ta tempu pa stòp tur vuelo sikiera pa 2 siman?
Mirando e kantidat di hendenan hòspitalisá i e nesesidat di kuido intensivo pa motibu di COVID-19, por fabor konsiderá pa pidi Ministerio di VWS pa regla pa Hulanda por manda e barku Karel Doorman aki, ya asina nos ta haña ayudo ku e parti di kòntròl i mesora nos ta haña mas ayudo médiko i di kuido i ICU disponibel na Boneiru mes ya ku e barku menshoná ta bon ekipá pa loke ta trata esakinan.
Nos a tuma nota ku ta reklutando personal di kuido na Hulanda i ta ofresé vários benefisio adishonal na e solisitantenan. Nos ke djis rekordá pa no lubidá riba nos personal di kuido lokal ku ta hasiendo un trabou ekstraordinario den e pandemia aktual. Nan tambe meresé insentivonan.
Gezaghèber, mi ta kontentu ku a kuminsá duna mas hendenan den funshonnan vital preferensia pa bakuná. Mi ta spera ku Hulanda por manda tur e kantidat di bakuna nesesario pa bakuná henter Boneiru den un solo bia, ya por habri e vakunamentu mesora pa tur hende ku ta deseá di vakuná.
Konsiderando e grado grave ku nos a alkansá ku e kasonan di Covid-19 aki na Boneiru; nos ta e munisipio di Hulanda ku mas kaso ‘per capita’ den Reino, mi ta kere ku mester kuminsá pensa riba dos siman medidanan severo, esta ‘lockdown’ di bèrdat, kisas ‘shelter in place’, ‘toque de queda’ i lei seku; ku e úniko intenshon pa nos baha e kasonan bek te bou di 10 i preferiblemente te sero.
Por último, mirando tur loke mi a deskribí, mi ta kere tambe ku a yega e momento pa konsiderá serio pa atraé un epidemiólogo konstante na Boneiru. Mi tin impreshon, ku rèspèt pa tur hende ku e pandemia aki a surpasá nos kapasidat humano eksistente”, Désirée Coffie, di Frakshon Coffie a bisa den su karta na promé mandatario di nos isla.


text:
ORANJESTAD – Enseñansa den cualkier pais ta wordo considera como e yabi di desaroyo pa un pais. Un desaroyo cu ta crea e oportunidad pa nos ciudadano por identifica su mes riba e normanan, balornan y e cultura cu ta esencial pa por participa exitosamente den un comunidad.
Nos sistema di enseñansa ta uno cu bo por considera anticua y pega den tempo. Esaki ta pa motibo cu el a ser diseña e tempo ey pa prepara nos pa e periodo industrial. Pues e no ta cuadra cu e tempo moderno cu nos ta bibando aden actualmente. E mundo moderno cu nos ta bibando aden ta rekeri e desaroyo di habilidadnan nobo cu ta conecta cu e periodo actual cu ta e periodo di informacion. Un periodo cu ta rekeri pa pensa mas critico, siña resolve problemanan na un manera mas creativo, siña traha den grupo, haci uzo di tecnologia moderno y siña traha cu y maneha e abundancia di informacion existente. Un sistema cu tin cu prepara nos pa cumpli cu e demanda laboral actual.
E desaroyo di e problemanan social na Aruba ta bin grandemente tambe cu na dado momento e tarea di maestronan a cambia di ta “educadornan secundario” pa “educadornan primario”. Esaki significa cu e tarea di e maestro a bira mas pisa door cu e educacion basico di e mucha tambe ta cay riba nan. Maestronan ta sinti cu nan no ta haya suficiente sosten, guia, manpower y herment pa maneha e problematica creciente aki. Esaki ta un factor cu ta traha demotivante pa e maestronan. E demotivacion ta creciendo na un manera asina alarmante cu tin un polemica nobo cu no ta ser menciona. E aña aki tabata tin un gran cantidad di maestro cu a meld ziek pa motibo di stress, burn-out y hasta depresion. Como cu e topiconan aki ta considera como taboo na Aruba, e ta un problematica cu no ta ser discuti, pero si ta existi. Un bes mas tin cu enfatisa cu ta e maestronan ta esunnan cu ta carga nos enseñansa.
Diversificacion y tecnologia lo contribui na e accesibilidad di un enseñansa atractivo y innovativo cu lo enrikece e klasnan. Pero prome cu bay over na menciona esaki, mester percura pa e asina yama ‘randvoorwaarden’ (condicionnan basico) ta na su luga pa tur scol na Aruba. Por compara esaki cu e fundeshi di un cas. No por bay construi e dak si e fundeshi no ta na su luga. Scol mester ta un luga caminda e alumno ta sinti su mes na cas, un luga na unda e mester sinti su mes sigur y na unda e tin gana pa acudi su mes diariamente. Pa motibo cu nos sistema y infrastructura actual di enseñansa no ta bay man den man cu e desaroyo moderno actual, nos alumnonan ta percibi nos enseñansa como “laaf”. Den un sondeo haci entre alumnonan, nan a duna e siguiente comentarionan: “Siña na Aruba ta laaf! Anto ora bo ta cansa lihe, bo no ta worry pa siña mas.” Un otro ta bisa: “Na MAVO ta puro buki. Mi mes no a tuma MAVO paso no tin practica y ami lo kier ta prepara pa locual mi ta bay enfrenta”.
Tumando na cuenta cu nos enseñansa y infrastructura ta uno anticua, mi meta den politica ta pa na momento cu mi ta forma parti di e gobernacion nobo, nos percura primeramente pa tur e scolnan tin e mesun facilidadnan cu ta cumpli cu e normanan y desaroyo actual como cu esun di futuro. Specialmente teniendo na cuenta cu basa ariba e hecho cu e uzo di tecnologia lo contribui na e acceso universal di educacion y e contribucion di calidad di siña y educa. A base di un plan structural nos lo percura pa nos maestronan por ehecuta nan trabou como educador dunando nan mas atencion, respet y sosten.


text:
Representashon sindikal di empleadonan públiko i gobièrnu ta sera akuerdo riba lista di prioridat ku mester ser atendé durante próksimo seis lunanan
Willemstad, 30 di òktober 2019 – Durante un enkuentro informal ku a tuma lugá djamars dia 29 di òktober último na Acoya Curaçao Resort, Villas and Spa, partidonan den CGOA (Centraal Georganiseerd Overleg in Ambtenarenzaken), esta gobièrnu i e sinku organisashonnan representativo (ABVO, STrAF, NAPB, SAP i Sitek) ku ta forma parti di Komishon Sentral di Sindikatonan (Centrale Commissie van Vakbonden, CCvV) a haña otro riba un lista di prioridat ku lo mester wòrdu atendé den e periodo novèmber 2019 te ku aprel 2020 pa asina yega na mas efisiensia i efikasia den funshonamentu di aparato públiko i ku mester kondusí na redukshon di gastunan di personal.
E lista di prioridat aki mester ser formalisá ainda den un reunion ordinario di CGOA i ta akapará básikamente puntonan ku tin di haber ku posishon hurídiko di ámtenarnan i e maneho di personal. Promé ku gobièrnu por aprobá e puntonan aki i ehekutá nan, mester hiba un diálogo sosial bipartit den seno di CGOA ku representantenan sindikal di empleadonan públiko. E lei di CGOA ta stipulá esaki i ta stipulá tambe ku partidonan den CGOA mester yega na un akuerdo ku otro. E akuerdonan aki ta ser ankrá den konvenionan firmá pa partidonan i pa presidente di CGOA.
Meta di e enkuentro informal na Acoya tabata entre otro pa partidonan duna nan punto di bista riba e maneho di personal di gabinete i pa konhuntamente determiná un lista di prioridat ku realístikamente lo mester wòrdu atendé den un lapso di seis luna, teniendo na kuenta e rekursonan humano disponibel i e kapasidat institushonal di gobièrnu.
Na inisio di e enkuentro Promé Minister sr. Eugènne Rhuggenaath a duna un splikashon amplio di e strategia i e akuerdo di kresementu, ku su gabinete a firma ku gobièrnu Hulandes, den kua tin diferente medidanan proponé pa redusí gastunan di personal i fortalesé kapasidat di goberná pais. Despues Minister di Maneho, Planifikashon i Servisio Públiko (BPD) sr. Armin Konket a elaborá entre otro riba dos trayekto, di kua e promé unu ta e trayekto di ‘quick wins’ i e di dos ta e trayekto struktural pa yega na reformanan institushonal den e aparato.
Komishon Sentral di Sindikatonan CCvV tambe a menshoná situashonnan den entre otro e ministerio di hustisia i e ministerio di enseñansa ku mester di atenshon. Den e kuadro aki e sindikatonan a urgi gobièrnu pa struktura e diálogo den e dos ministerionan aki na un manera mas efektivo. Tambe sindikatonan a mustra riba palabrashonnan ku ahinda mester wòrdu ehekutá.
Sekretario general di CGOA sr. Raul Henriquez i Direktor di Departamento di Rekurso Humano di gobièrnu (HRO) sra. Luz Celeste Johannes a presentá na partidonan un forma nobo i mas efikas di traha den seno di CGOA pa asina por alkansá e prioridatnan durante e periodo kumbiní. Konforme e forma nobo di traha aki tur trabou preparatorio lo tuma lugá den gruponan di trabou i den komishonnan den kua tin representashon di ámtenarnan ku e ekspertisio nesesario riba tereno hurídiko, finansiero i di personal i tambe personanan ku ekspertisio nesesario ku mandato di CCvV. E gruponan di trabou i/o e komishonnan lo ser presidí pa e presidente o presidente suplente di CGOA.
Pa mas informashon por bishitá e sitio riba ret digital: www.cgoa.kukiko.com


text:
Pensioen di Viuda
Kico ta e pensioen di viudo y viuda (AWW)?
E Ley di Seguro di Viudo y Huerfano (Algemene Wezen- en Weduwen-verzekering of AWW) ta un seguro pa tur persona cual ta cubri e consecuencianan financiero di fayecimento di un casa cual ta un asegurado. Esaki ta nifica cu na momento cu un persona bira un viuda of viudo e ta eligibel pa ricibi un pensioen na acuerdo cu e ley di AWW.
Pa ken e pensioen di viuda of viudo ta?
E pensioen di viuda of viudo ta pa tur persona cual su esposa of esposo a fayece. E seguro ta cubri tur pareha casa te na e edad di pensioen.
Na momento cu un viudo of viuda yega e edad di pensioen, e pensioen di viudo ta caduca, y e viuda of viudo ta bin na remarca pa ricibi un pensioen di biehes. E persona cu ta ricibi un pensioen di viudo no ta ricibi e pensioen di biehes automaticamente ora e yega e edad di pensioen. E mester aplica na SVb di nobo pa ricibi e pensioen di biehes.
Tambe den caso cu un viudo of viuda casa di nobo e pensioen di viudo ta caduca.
Cuanto e pensioen di viuda of viudo ta?
E edad y suma di pensioen pa viuda of viudo ta:
-
- Te cu 39 aña: Afl. 512,- pa luna.
- Di 40 te cu 48 aña: Afl. 687,- pa luna.
Entrante 1 di januari 2015 e edad di pensioen di viuda y viudo a cambia. Durante un periodo di 10 aña, cada aña e edad ta subi cu un mey aña pa esnan cu edad di 58 of mas. Por mira esaki riba e siguiente tabel:
Si un viudo of viuda tin yiu(nan) cu ta bayendo school, e viudo of viuda ta ricibi e suma di Afl. 1.132,- pa luna te ora e yiunan yega e edad di 25 aña, te ora e viuda of viudo casa bek di nobo, of te ora nan stop di atende school.
Con un viuda of viudo por aplica pa ricibi pensioen di viudo?
Pa aplica pa pensioen di vuido mester manda e siguiente informacion via email pa pensioenen@svbaruba.org:
- Copia digital di e paspoort, rijbewijs of cedula valido (preferiblemente e cedula pa SVb tin e number di identificacion, esaki ta acelera e proceso di control na censo).
- Copia digital di acto di fayecimento di e casa.
- Un documento oficial cu e number di cuenta na banco.
- Copia digital di e buki di casamento. Si e pareha a casa afo, e aplicado mester bin cu e certificado di casamento cu tin e stempel di censo.
- Den caso cu e defunto a fayece pafo di Aruba, mester manda tambe un copia digital di e paspoort di e defunto. Tambe si e defunto a bay afo pa ricibi tratamento medico, SVb mester di e carta di AZV.
Rekisito adicional pa esnan cu ta biba afo
Si e persona cu ta aplica pa e pensioen di viudo no ta biba na Aruba of Hulanda, e ta obliga pa duna SVb un attestatie de vita (prueba na escrito cu e persona indica ta na bida) na momento di aplicacion.
Despues cu e aplicacion a keda aproba e persona cu ta biba afo mester percura pa SVb ricibi un attestatie de vita cada 3 pa 6 luna. SVb no ta acepta copia di e attestatie di vita. Esnan cu ta biba afo por manda/entrega e attestatie de vita na:
- Den cierto caso na SVb di ex-Antias Hulandes.
- Den cierto caso na un embahada Hulandes.
E attestatie de vita ta obtenibel na oficina di gobierno of cerca un abogado of notario.
Cambio personal
Den caso di cambio den e situacion personal di e viuda of viudo e ta obliga pa notifica SVb di esaki dentro di 2 siman en escrito. Esaki entre otro ta den caso di:
- Cambio di dato personal (adres, number di telefon, cuenta di banco).
- Den caso cu e viuda of viudo bay biba afo di Aruba of reestablece na Aruba.
- Den caso cu un viudo of viuda casa.
- Den caso e yiu(nan) di un viudo of viuda no ta atende school mas.
Den caso cu tin cambio den e situacion personal, esaki por tin consecuencia pa e suma di pensioen. E viuda of viudo tin e obligacion pa tene SVb na altura di cualkier cambio di su situacion personal. Den caso cu SVb paga pensioen inhustamente, SVb tin derecho di demanda bek e sumanan aki.
Terminacion di pensioen
E pensioen di viuda of viudo ta wordo termina bao e siguiente circumstancianan:
- Na momento cu e viuda of viudo casa di nobo.
- Na momento cu e viuda of viudo yega e edad di pensioen. E viuda of viudo mester aplica cerca SVb pa ricibi un pensioen di biehes ora e ta bay yega edad di pensioen.
Mas informacion
Pa mas informacion por tuma contacto cu Departamento di Pensioen mediante nos formulario di contact: https://www.svbaruba.org/pensioen/contact-pensioenen/.
Departamento di Pensioen ta habri di dialuna pa diabierna di 8:00 AM te cu 12:00 PM y desde 1:00 PM te cu 3:00 PM.
Departamento di Pensioen ta cera pa publico tur diaranson merdia entrante 12:00 PM.


text: Mas o menos 5 ciudadano a manifesta awe mainta contra e kap di mangelnan pa cu construccion di e brug nobo na Spaans Lagoen. Cu textonan demostrativo manera ‘Bulldoze mangrove no ta green’ nan protesta ta contra e proyecto Green Corridor. Pero tambe nan kier pone atencion riba e echo cu Aruba ainda falta di ley pa proteha medio ambiente. “Parlamento ta pasa yen di ley kens, pero e ley pa protecion di nos medio ambiente mes nada”, asina Maureen Laaf Ras a expresa riba su Facebook. E tambe a haci un otro yamada pa ciudadano join e protesta, cu lo sigui mayan.


text:
KRALENDIJK – Awe mainta alrededor di 10.15or di mainta Kuerpo Polisial Hulanda karibense a realisá un entrada hudisial den bario di Playa Pabou den kuadro di sospecho di droga.
Durante di e entrada hudisial a konfiská un kantidat chikí di opio, un arma “jachtgeweer” i un arma di plástiko falsu ku por wòrdu usa pa spanta/menasa, algun mata di mariwana i otro materialnan pa kultivá. Tambe a konstatá uso ilegal di koriente i a pone WEB na altura di esaki- e sospechoso a risibí un but pa esaki.
E investigashon ta sigui


text:
ORANJESTAD – “Aruba ta bende mas i mas produkto duradero, pero nos mester bai un nivel mas haltu. Ke men no solamente importá produkto duradero sino durabilidat produsiendo i bendiendo loke tin na e isla kaba.”
Esaki Daniel Barros di Eco Living Aruba ta hañá; e tin un edukashon di kòki hefe pero awor e ta kampesino i e último dos añanan e ta flùister ku abeha tambe. E ta un simpatisadó grandi di mas agrikultura na Aruba ku ta importá kasi 100% di su kuminda “Nos por produsí sigur 20 porshento nos mes.
E teksto ta sigui bou di e vidio
Door Sharina Henriquez
Aruba por bai eksportá, pero ainda no ta asina leu, Barros, ku huntu ku un grupo di kampesino a lanta e koperashon United Farmers Aruba, ta bisa. “E promé paso ta krea trabou i kuminsá traha na un agrikultura arubano ful. E ta trese míles di trabou, pero ainda nos no ta asina leu. Promé hende mester haña e tera pa por hasi e trabou.
Barros mes ta wardando kuater aña riba tera di gobièrnu pa e hür. For di e pandemia kaminda gobièrnu a anunsiá ku e lo stimulá agrikultura pa hasi Aruba ménos dependiente di produkshon di kuminda strañero, hopi arubano a mèldu pa haña tereno di hür. “Ta un tiki straño ku ainda mi mester warda. Masha dia mi a entregá tur kos: plan di empresa, mi plannan, mi tin eksperensia. Pero kada bia ku mi yama pa un follow up, nan no sa mi nòmber mes. Wak e ámtenarnan ei ta haña nan salario mensual, komo empresario bo no tin esaki. I bo no ta bai invertí sin tereno.”
Hende, hóben tambe, ku ta entusiasmá pa traha komo kampesino, ta bira demotivá pa motibu di e wardamentu, e ta bisa, i e ora ei ta skohe pa un otro futuro numa pa biba di dje. Banda di esei tin e konkurensia tambe di invershonista strañero ku por ehèmpel ke drenta den e kultivashon di cannabis medisinal na Aruba. Baros ta sinti falta tambe di un maneho di dunamentu di tereno. “Nos no por biba di salada so”, e ta bisa, indikando e kresementu enorme di plantashi di hydroponics ku ta kria salada.
Berdura i fruta ku a krese na e isla ke men tambe ku arubano ta haña balor pa nan sèn, Barros ta konta. “Loke tin den supermerkado kisas ta mustra bunita, pero tin tiki nutrishon ainda. Pasobra asina bo kòrta berdura, mésora e ta kuminsá pèrdè e nutrishon. Promé ku e ta den pakus aki, ya kaba e tin sigur dos òf tres siman bieu kaba. Pero bo ta paga e preis ful p’e.” Barros ta bisa ku mitar di tur loke ta den e supermerkadonan, por kultivá na Aruba.
Pa eksportashon ta importante pa Aruba traha produkto di kalidat haltu. “Espasio aki ta limitá kaba i p’esei nos mester traha produkto ku tin un balor i un márgen di ganashi mas haltu. Produkto úniko manera nos dreifi di laman i ku esaki ta traha un biña desert island. Of loke nos ta bende: desert island honey. Mi ta kere Aruba mester bai den e direkshon ei.”
Otro aña Barros ta bai den agrikultura atrobe, despues di a okupá su mes mas tantu ku abeha. El a kuminsá ku abeha pasobra nan ta masha importante pa polinisashon di hopi mata. “Trinta porshento di loke nos ta kome ta pa motibu di abeha. Sin abeha lo tabatin masha poko diversidat di mata. I si por ehèmpel bo planta pampuna, ta hopi trabou pa bo mes hasi e polinisashon. Ku ayudo di abeha esaki ta hopi mas fásil i ku esaki nos por yuda.”
Pasobra e kompania tin un programa eksitoso di adopshon di abeha: Nan ta pone kaha di abeha den kura di hende i ta kompartí e produkshon di miel. Tin asta un lista di espera.
“Tur kaminda miel su smak ta diferente. Por ehèmpel na Alto Vista e ta mas zut, miéntras ku e miel ku ta bini di kazèrne di marina tin un smak manera di huma. Esei ta pa motibu di e mangelnan di awa ku tin ei.” Pero aktualmente ta espesialmente e was di abeha nan ta traha produkto di dje. “Ta un proseso di siñamentu pasobra na Aruba mester di hopi konosementu ainda. I loke nos ta produsí i bende, ta abeha ta determiná i siña nos.


text:
Salo, Salud
door di Magaly Tobel
Salo ta importante pa motiva e cantidad di impulso di nervio, cu ta duna señal for di bo celebro pa por ehempel duna e musculonan e tarea pa hisa bo brasa, y hala cera e musculonan. Banda di esey, salo ta importante pa balansa e vocht den bo curpa y ta hunga un rol pa regula e presion di sanger.
Señal importante si bo tin salo di mas of di menos
Salo y awa ta hopi importante pa un curpa fuerte y sano. Hopi hende ta pensa cu ta bon pa elimina salo mas tanto cu ta posibel. Pero e berdad ta cu bo mester di salo pa bo ta salud, pero e mester ta den un cantidad balansa.
1. Bo ta wanta vocht
Bo ta sinti bo curpa manera hincha? Bo renchi dede ta preta na bo dede? Bo no a subi di peso? E chens ta grandi cu bo ta wanta vocht den bo cupra. Y esaki mayoria biaha tin di haber cu e cantidad di salo cu bo curpa ta tuma. Bebe suficiente awa ta yuda balansa e cantidad di salo den bo curpa.
2. Bo ta haya hopi sed
Bo ta sinti manera ta papel bo ta come? Salo ta trek awa den bo curpa. Bo ta sinti sed, boca seco esey por ta un di e señalnan cu bo tin basta salo den bo curpa.
3. Bo tin cu orina varios biaha
Bebe hopi awa no ta e unico motibo cu bo ta orina varios biaha. Si bo tin hopi salo den bo curpa tambe por duna e efecto ey. Bo rioñan nan ta trahando overtime pa elimina e salo dimas, pesey bo ta orina mas cu normal. Bo orina ta mustra mas scur.
4. E gana di come cuminda no saludabel
Si bo ta come salo dimas por ta asina cu bo ta perde interes den cuminda saludabel. Bo no ta haya cuminda no procesa dushi of hasta cu e cuminda tin smak bo ta haya falta di e extra salo. Ora bo custuma asina hopi cu hopi salo bo ta cuminsa prefera cuminda nan conserva cu salo.
5. Dolor di cabez
Bo ta haya molester di batimento di cabez? E por ta posibel door di comemento di salo dimas. For di un sondeo (https://bmjopen.bmj.com/ content/4/12/e006671.full) a resulta cu adultonan cu a come 3.5 gram di salo pa dia, casi un tercera parti tabata tin mas dolor di cabez compara cu esnan cu a come 1.5 gram di salo pa dia.
6. Calamber
Si bo ta haci deporte y bo ta fanatico di come salo bo ta reconoce e situacion cu bo muscolanan ta coy calamber. Salo cu Calcio ta responsabel pa e contracion di e musculonan, y Kalium ta laga e musculonan relaha. Si e balans entre Kalium cu salo no ta bon, durante y despues di haci deporte bo por haya molester mas lihe di ‘spierverzuring’.
7. Bo ta bruha
Salo di mas por ocaciona deshydratacion, y esaki por influencia bo capacidad di pensa cla na un manera negativo.
8. Presion halto di sanger
Bo presion di sanger por subi door di tin salo dimas. Si bo ta sufri di presion halto lo no ta noticia nobo cu bo tin cu baha man cu uzo di salo. Presion halto den sanger pa un largo tempo no trata por ocaciona malesa nan di curason, ader, stroke of daño na riñon.
Cuanto salo ta bon?
E reglanan general ta conta pa adulto no mas cu 2.4 gram pa dia, esey ta mas of menos 6 gram of 1 theelep di salo cu nos ta uza den cuminda. Mayoria salo ta scondi den cuminda procesa (den bleki of paki), den saus y den spice. No ta asina importante pa sinta fiha si bo ta reconoce mas of menos un di e 8 puntonan menciona, e solucion pa tur e puntonan ta practica mesun cos, reduci e uzo di salo y bebe mas awa.


text:
Sea bo ta un pashènt, speshalista médiko òf bo ta di un empresa, nos ta kla pa skuchá bo.
Direkshon
E direkshon di e lokalidat prinsipal ta
Kaya Flamboyan 3, Rooi Catootje
Willemstad, Kòrsou
Pa preguntanan bo por aserká nos kolaboradónan na resepshon direktamente i nos speshalistanan di laboratorio. Tambe nos ‘accountmanager’-nan, hefenan di departamentu i kolaboradónan di e departamentunan di kuido di garantia, finansa i maneho di relashon ta kla pa asistí bo.
Naturalmente bo por hasi bo pregunta tambe via di nos formulario di kontakto. Nos lo enkargá pa e departamentu en kuestion òf e speshalista reakshoná rápidamente.
Via di nos formulario di kontakto bo por risibí mas informashon tokante nos servisionan, pero tambe traha un sita ku nos mobil di prek òf solisitá un tèst.


text:
WILLEMSTAD – Tabata 4 luna pasa cu conocido comerciante y partner di ex prome minister di Corsou Gerrit Schotte, Cicely van der Dijs a cay sera, acusa di labamento di placa y falsificacion di documento (valsheid in geschrifte). Van der Dijs awor a acepta pa papia cu NoticiaCla.com riba su detencion y e implicacion pa tanto e como su partner. Su di dos y ultimo entrevista cu e la duna riba e tema aki. NoticiaCla.com lo referi na vd Dijs como ‘Cicely’, manera e mes a prefera.
E mainta di detencion
Mientras cu Cicely tabata pendiente di desaroyonan e mainta di e detencion, (yen di rumor tabata core e mainta ey cu lo a detene su partner Gerrit Schotte) e no a kere nunca cu nan lo a bin detene e tambe. Apenas 5 minuut despues cu Schotte a notifica Cicely cu e la keda deteni e mainta ey, recherche a bati na porta di Cicely tambe, cu e intencion di detene. “Ora cu di berdad nan a bisami cu mi ta aresta, mi a pensa cu e hendenan aki ta loco” Cicely ta cuminsa bisa. E loke cu a sigui, -segun Cicely-, no tabata nada placentero. Intimidacion y trato bruto di parti di landsrecherche cu, -segun Cicely-, tabata uno ‘desproporcional’. Te hasta Cicely a ‘informa’ e landsrecherchenan cu nan lo por wordo denuncia pa ‘onnodig geweld’ dilanti su yiu muhe. E loke mas a dal Cicely, ta cu su yiu muhe di 4 luna mester a bai cune warda di polis. Ta te na warda di polis, a ‘take care’ di su yiu.
E prome interogacion
E prome interogacion mes tabata un reto segun Cicely. Un intento pa ‘balota bo inteligencia continuo’ tabata loke e la experencia. ‘Interpretacion di e palabranan di Cicely den manera cu ta cumbini erecherchenandi RST hulandes ta loke Cicely a describi e tono di e interogacion (nan). Despues di e prome interogacion (cu por a dura mei ora), a informa Cicely cu su detencion a keda prolonga y cu e ta keda sera den un celden e centro coreccional “SDKK”. Ta te ora cu el a drenta den su cel y cu a sera esaki, e realidad a dal Cicely cu enberdad e ta encarcela, separa di su yiu muhe . E cel lo a bira su cas pa e proximo 2 anochinan. Segun Cicely, e experiencia ta identico cu loke bo ta wak den pelicula. A hacie un serie di pregunta (check in pa su cel), y despues a ekip’e cu su ‘muebles pa su cas nobo’. Matras, cusinchi, laken, slopi, jug y un fan, tur den un man e mester a carga pa su ‘cas nobo’. Mientras cu cuidadornan di preso a prepara Cicely pa un eventual ‘welcome special’, e experiencia tabata enberdad ‘a la pelicula’. Gritonan di otro detenidonan femenino manera ‘carni fresco a yega’ a zona den su direccion. Otronan sinembargo a tuma su parti, y defende Cicely, cu tabata toch uno di comfort. “ E aceptacion, aunke mi tabatin beperkingen, tabata ok y esey a pone mi sinti hopi ‘ at ease’” Cicely ta sigui conta.
Miedo
Cicely ta sigura NoticiaCla.com cu e no tabatin miedo durante e proceso inicial ni despues. “Mi no a haya miedo. Ta ora cu e bewaker a sera e cel y mi a drenta, mi a bisa wow, mi ta echt sera, separa di mi yiu. Mi no por cana sali for di akinan. E ora ey e la zink in. Pero mi no a yora si” Cicely a sigui bisa.
Tinte politico
Tanto Cicely como su partner Gerrit Schotte ta hendenan hopi conoci na Corsou. Los di cu e ta partner di Schotte, su famia mes tin un nomber caba riba nan mes. Nan ta doño di e cadena di pompstacion Vanddis na Corsou, pa mas di 50 aña. Pero den e ambito politico, e experiencia pa Cicely tabata uno nobo. E asunto ey a dun’e un otro dimension. E hecho cu e lo a cay sera pa algo cu ta toca principalmente su partner, no ta molestie pasobra e ta conciente di e consecuencianan ora cu tuma cierto decision den bida. Di e decision di ta cu Schotte, e tabata conciente di su consecuencia. “Mi a tuma mi decision (pa ta cu Schotte) y mi ta stick cu tur e gevolgenan. E cos cu ta pasando aki, ta inhusticia, esaki ta claramente un persecucion politico” Cicely ta sigura NoticiaCla.com. “Mi no a bargain pa esaki si”.
Inocente di tur cargo
Riba pregunta di NoticiaCla.com, di kico ta pone Cicely sinti asina sigur cu e ta inocente di tur loke a culp’e di dje, segun Cicely, “mi sa kico mi a hasi of laga di hasi”. Witwassen y valsheid in geschrifte ta loke mi ta wordo acusa di dje”. E no por a contesta mas den detayes pasobra e caso ta den investigacion ainda.
Cambio den Cicely
E episodio di su detencion, a cambia bida di Cicely den bon y malo. “Bon den sentido cu bo ta siña aprecia y adora bo famia mas cu nunca”. Malo cu e ta hacibo hopi duro, y casi frieu. “Mi ta midi hende otro. Cos bon ta cu awendia mi sa hopi bon ken ta mi hendenan y ken no” Cicely ta sigui bisa. “Pensa riba e suseso ta wek up un gevoel den mi cu no ta ami. Mi no ta contento cu e gevoel ey, pasobra mi no ta asina. Un gevoel di rabia, desapunto. Un combinacion di gevoel cu no ta ami” Cicely ta sigui bisa. E ta boga pa pas den su mes pa e por duna e suseso su luga pa asinabira e persona cu e tabata antes. Mayoria di hende ta su tras, pero tambe tin un grupito cu ta pensa ‘Bon pa nan!!. Porfin nan a cay sera!!’. “Mi ta laga nan pa Dios”.
Libertad
Su momento di alegria, tabata ora cu e la tende cu e la wordo laga den libertad. Su ‘coleganan prizonero’ a cuminsa grita, sacudi porta bisando cu e lo a bai cas. Tur a grita di alegria cu e por a bai cas. “E tabata un gevoel cu mi no por describi bo” Cicely ta sigui bisa.
OM
Pa loke ta e caso mes, Cicely ta mustra cu e no ta importe loke Ministerio Publico bisa di dje. “E por ta bai zona mahos, pero mi ta lapaan mijnlaars kico OM ta bisa. Pasobra sitin un cos cu mi no tin confiansa den dje ta OM. Mi ta bisabo esey libramente” Cicely ta sigui bisa. Cicely tambe ta sigur cu e unico meta di su detencion ta pa pone presion riba Schotte y kibrele. “E dia cu nan a drenta mi cas 9 di december 2013. Nan ta haci un huiszoeking (30 hende pa 7 ora) , pa supuesto cosnan cu a pasa den 2010. Siendo cu na 2010 tin cartanan di gobernador, director di MOT i tambe di e procurador general di e tempo ey indicandocu Gerrit ta ministeriabel i cu e motmeldingen no tabata tin ningun motibo di persecucion o acto castigabel. Nan ta aresta nos 20 di mei cu e pretexto cu nos mester keda sera pasobra tin collusie gevaar (= miedo cu por papia cu otro). Cu tur respet; nos ta 4 aña despues. Bo ta kere cu si nos mester a papia cos, nos no a papia cos caba? “ Cicely a puntra.
Despues di e libertad
Despues di su libertad, no a impone ningun condicion pa cu su libertad. Ni e, ni Schotte. Esey ta nifica cu e por move cu tur trankilidad. E no tin miedo di nada, pasobra e sa kico e la haci.” Pa tanto cu a papia cu Gerrit lo ta ladron, a midi cu e lo ta e politico tradicional cu tur e ministernan cu diputadonan anterior tabata. Nan mester a drenta den nan cas. Nan a drenta den cas robez” Cicely ta bisa. Segun Cicely, tur su transaccionnan di banco, tabata tur caminda plama. “Nan no a bin cu nada nobo. Nan a haci loke nan a kere cu nan mester a haci” e ta sigui bisa. Segun Cicely, Corsou a para bira un isla di redo.
Stima Corsou
Tur loke a pasa Cicely, e no ta critica su isla. “Mi ta stima y adora mi pais. Si ta pa mi pais, mi ta duna tur cos. Pero mi no tin confiansa den OM pa nada di mundo ni den e gobierno sinta aworaki” Cicely ta sigui bisa. E no ta bisa esey pa e motibo cu e ta cu e persona cu e ta cune aworaki. A papia cu Schotte riba e posibilidad pa retira di e mundo politico. “Nos a papi’e, pero e stimacion cu Gerrit tin pa Corsou ta asina grandi y e cambio cu e kier trece ta asina grandicu e ta duna nos e forsa pa sigui. Pero nos no mester di dje. Mi famia sigur no mester di dje. E tristesa cu mi tata a pasa aden ta loke mas ta duel mi, ta loke ta hacimi hopi dolor. E ta ponebo pensa dos biaha. Pero mi ta para tras di Gerrit 100%” Cicely ta bisa. “Awor mas cu nunca, nos kier purbadi trece e cambionan necesario pa nos pais. Corsou ta masha masha dushi. Bo mester bringa pa bo pais”. E ta spera cu aki 5 aña, nos ta den un Corsou cambia.
WILLEMSTAD - Ayera ITS Caribbean & Latin America a lansá e promé “Smart Bus Stop” aki na Kòrsou. E “Smart Bus Stop” ta hasi biahamentu ku transporte públiko aun mas agradabel.
WILLEMSTAD - Ayera ofisialmente medidanan nobo relashoná ku COVID-19 a drenta na vigor. Un di e medidanan aki ta e uso di “QR CODE” na sitionan di rísiko haltu i kaminda tin bailamentu. Funshonarionan di e tim di kàntròl a sali kaya i a pasa na vários establesimentu kaminda normalmente sa tin aglomerashon di hende i tambe bailamentu. A indiká ku komo ku ayera tabata e promé dia, a pasa na e sitionan i wak si e kòntròl ta tuma lugá, i si e ta tuma lugá di forma korekto. Despues di ayera si lo bai kuminsá tuma medida kontra di esnan ku no ta kumpli ku e uso i kontrol di “QR Code”. NOTA: E articulo ta scirbi den Papiamento fonetico di Corsou.
WILLEMSTAD - Fiskal a pidi un kastigu total di 14 aña kontra di tres agente polisial pa akto di ladronisia, mal uso di nan poder, i falsifikashon di prosèsverbal. Ta trata dje agentenan polisial Overman, Tomsjansen, esun femenina Dorand. E tres agentenan polisial aki ta for di e grupo di seis ku dia 6 òktober tabata den korte pa mesun akto ariba proba. E tresnan ku a basha bou promé den e kaso aki, nan kaso a keda trata kompletamente dia 6 di òktober, i ayera tabata dia pa fiskal pidi kastigu pa e tres sobra nan. E tres akusadonan aki ta ser konsiderá esnan ku ta bini ku plan pa drenta den seis (6) kas, kaminda nan sa ku tin bendementu di droga i ku tin bastante sèn kèsh presente.
WILLEMSTAD - E mundu médiko aki na Kòrsou no ta masha kontentu ku Minister di Salubridat, Medioambiente i Naturalesa, sra. Dorothy Pietersz-Janga, esei pa motibu di sierto ekspreshonnan ku el a hasi i ku ta peligroso. T’asina ku den kurso di ayera a sali un karta sostené pa representantenan di e mundu médiko aki na Kòrsou, manera e.o. Asosiashon di Spesialistanan, Asosiashon di Dòkternan di Kas, di Staf Médiko, Asosiashon di Profeshonalnan Médiko den Servisio i tambe Dr. Duits, i por bisa ku básikamente su koleganan ta refutá e loke el a deklará algun dia pasá.
WILLEMSTAD - Promé minister Gilmar Pisas a anunsiá desishonnan den kuadro di medidanan pa kontené i kontrolá Covid-19. Entrante djamars otro siman 19 di oktober e ‘toque de queda’ ta bai kuminsá un ora mas lat. Na lugá di 12’or ‘toque de queda’ ta kuminsá 1’or di mardugá i ta dura te 4:30 a.m. Sr. Pisas na algun okashon a lamentá e forma ku hendenan den komunidat ta reakshoná sin ku ni sikiera a skucha òf lesa kompletu loke gobièrnu ta bini kuné.
WILLEMSTAD - Ayera mainta Kòrsou a registrá otro kaso di asesinato. Di seis pa aña 2021. E homber ku tabata sinta den su vehíkulo a keda sefta ku bala.Ayera mainta alrededor di dies pa dies, Sentral di Polis a haña informashon di un habitante ku e la tende zonido i dalmentu di porta di outo den e área di Tera Kòrá i a nota ku tin un vehíkulo para mei mei di kaminda. Mesora a dirigí unidat polisial na e sitio, kaminda nan a haña un SUV ku un persona di sekso maskulino aden i e tabatin herida di bala prinsipalmente na e parti ariba di su kurpa. Na e momentu ei, ainda e vehíkulo tabata sende.


text:
E emishon di dióksido di suafel (SO2) di luna pasá tabata ‘sky high’atrobe. E habitantenan bou di huma ta blo demostrá ku nan a harta kaba. P’esei SMOC a risibí un avalancha di yamada di persona prekupá. E prekupashon akí di hende bou di huma ta hustu, asina e promé midimentunan ta mustra. Na altura di Beth Chaim anto Kas Chikitu a surpasá e normanan di World Health Organization (WHO) pa ku SO2 masha hopi biaha (promedio pa 10 minút = 500 ug/m3; promedio pa 24 ora = 20 ug/m3). Lesa abou.
Comments Off on Sèptèmber 2016: emishon di dióksido di suafel ‘Sky High’ |


text:
Title
Famia Ras a gana campaña di Bus di Luz 2017 di NV Elmar
Meter Read Registration Custom Code
Den luna di november N.V. Elmar a lansa su campaña di Bus di Luz pa aña 2017 di cual hopi famia a participa. Meta di e campaña aki tabata pa stimula decoracion di cas cu luz.
E bus di N.V. Elmar a pasa bishita tur participante pa asina scoge e ganadonan. P’e team di N.V. Elmar no tabata facil pa scoge e ganadonan y na final a scoge famia Ras cu a keda na prome luga, sigui pa famia Flores y famia Flanegin.
Tur esunnan cu a participa mester a inscribi te cu dia 14 di December y asina aki N.V. Elmar tabata publica nan potret riba facebook. Hopi hende a bishita e casnan aki pa asina mira con bunita nan tabata decora p’e temporada di Pasco y Fin di Aña.
E team di N.V. Elmar a mira diferente aspecto pa asina por a determina e ganadonan, cual tabata mira e tema di e decoracion, e fantasia, e cantidad di luz y con nechi nan ta dorna.
Robert Ras, kende a representa famia Ras, tabata contento cu nan a gana e prome premio. Pa hopi aña nan ta decora nan cas, pero desde 2011 e decoracion a bira mas grandi y asina aki comunidad di Aruba por pasa saca potret. Robert Ras a sigura cu e no ta plania pa decora pero cu na ultimo momento nan ta cuminsa decora e cas. Tabata un sorpresa pa famia Ras di a bay cu e premio maximo y e sentimento pa esaki tabata great, asina el a expresa.
Famia Flores di Paris Hill a keda na di 2 luga y e representante Patricio Flores a gradici su team pa haci un biaha mes e decoracionnan bunita. Den pasado ya caba tabata decora e cas paden y pafo, pero no pa publico. Na momento cu un turista a pasa, el a pidi pa mira e cas su decoracion pero nan a invita e turista pa pasa den oranan di anochi. Asina aki a cuminsa cu tur hende por a pasa mira e cas paden y pafo. Famia Flores a felicita NV Elmar di a bin cu e campaña aki pa stimula mas hende pa decora nan cas.
Famia Flanegin a keda na di 3 luga y Nelly Werleman a indica cu nan ta decorando e cas desde cu nan wela a fayece. Antes tabata decora e cas caba pero na 2014 te cu e fecha di awe nan ta haciendo esaki. Durante e añanan e famia ta haci uzo di materialnan recicla, di cual Katherine Peña ta bin cu e ideanan. Tur anochi pueblo di Aruba tabata pasa bishita e casnan, unda tabata saca yen potret. Tambe tabata encanta cu e decoracionnan, unda cu tur aña cada un ta bin cu algo diferente.
Famia Ras a gana e prome premio di 1.000 Florin cash y 1.000 kwh di coriente, famia Flores tabata na di dos luga y a gana e premio di 750 Florin cash y 750 kwh di coriente. E di tres premio tabata pa famia Flanegin di 500 Florin cash y 500 kwh, tambe a duna famia Flanegin un gift certificate di 500 Florin di Do It Center pa a haci uzo di productonan recicla.
Frequently Asked Questions
-
I have trouble with my electricity, how will N.V. Elmar assist me?
In case you are experiencing full or partial outage the customer should make sure that it is not a tripped breaker or a blown fuse. If all of these are working properly you should contact N.V. Elmar at (297) 523-7147 and we will respond to your querie. In case you are experiencing dim or flickering lights, please contact Elmar and we will investigate the issue. If the issue is with your internal wiring you should contact a certified electrician for assistance.X
-
There was a power outage in my neighborhood and my appliances got damaged, will N.V. Elmar provide me with new ones?
According to our connection terms, N.V. Elmar is not responsible for possible damages to any electronic devices as consequence of a power outage.X
-
What should be done when the customer is deceased, in order to transfer ownership of the account?
The applicant must supply the certified death certificate (overlijdingsakte) as well as the valid proof of the official heir of the property, authorization of the majority of heirs and valid proof of indentification.X
-
I was involved in an accident and have damaged N.V. Elmar’s property, what do I need to do?
Call N.V. Elmar immediately and we will assess the damage. We advise to call the police and your insurance company.X
-
Can I place: signs, flags or a basketball hoop on a pole?
For safety and assets protection, it is prohibited by law to add any object to the poles. All foreign objects attached to our poles will be removed.X


text:
- Un siklon tropikal ta un sistema ku formá dor di nubianan di bos i welek
organisá, ta drai rònt di su as, i tin un sirkulashon será na nivel abou i ta
forma riba oséano tropikal òf sup tropikal. Den e hemisferio nort di mundu e
sistema aki ta drai kontra oloshi na nivelnan mas abou i ku oloshi na nivelnan
mas haltu den atmósfera.
- Oséano Atlántiko i Caribe su temporada ta kuminsá 1 di yüni i ta terminá 30
di novèmber.
- Siklonnan tropikal ta haña su nòmber, dependé na unda nan a forma. Un
siklon tropikal ku a forma den Oséano Atlántiko ta yama un orkan, miéntras
ku unu ku a forma den Oséano Pasífiko Oriental ta yama un Thypoon.
- Por klasifiká un siklon tropikal den tres kategoria a base di su bientu
máksimo sostené. Esakinan ta: Depreshon tropikal – ku bientunan máksimo
sostené ménos ku 62 km pa ora;Tormenta Tropikal – ku bientunan máksimo
sostené entre 63 pa 118 km pa ora: Orkan – ku bientunan máksimo sostené di
mas ku 119km pa ora.
- Kon un Siklon Tropikal ta forma? Tin diferente kondishon ku mester ta
presente pa un siklon tropikal por forma. Esakinan ta:
1. Laman kayente (por lo ménos 27°C)te sierto profundidat;
2. Atmósfera instabil;
3. Bientunan relativamente suak den nivelnan mas haltu di atmósfera
4. Un disturbio den nivel ku ya kaba ta eksistí manera por ehèmpel un
ola tropikal.


text:
Recientemente Presidente di CAft sr. Raymond Gradus a haci mencion di diferente tereno cu mester atencion. Asina CAft a indica cu e maneho financiero di Serlimar tabata malo y cu Serlimar a ricibi fondonan publico di forma inaceptabel. No a importa ex-Minister Otmar Oduber ni tampoco Ministerraad cu e maneho y procesamento di desperdicio tabata laga hopi di desea y cu defacto Serlimar tabata bancarota, segun Booshi Wever a duna di conoce.
Gobierno y Parlamentarionan di coalicion tabata sera wowo pa corupcion orchestra pa ex-Minister Otmar Oduber. E tabata usa Serlimar djis pa complace su sponsornan. A muda Serlimar for di San Nicolas pa Pos Chikito pa acomoda un di su sponsor mayor. Pronto Serlimar lo ta bek na Kockstraat.
Tambe a palabra cu un otro sponsor di POR lo bay ehecuta gran parti di e trabou na Sero Teishi a base di un prijs exorbitante halto y sin un destaho publico. Aki atrobe sin cu un musca a bula y awor e cuenta ta wordo presenta na pueblo dor di Caft, Booshi Wever a sigui señala.
Despues cu Otmar Oduber a baha como Minister, nos a mira cu a yega na acuerdonan nobo cu un otro compania local pa haci e trabou na Sero Teishi, pasobra a bira obvio cu e compania sponsor di Otmar y POR NO tabata cumpli. Despues cu Minister sra. Lopez-Tromp a ser baha, usando tacticanan contra tur clase di etica y te hasta actonan penal, nos a tuma nota cu e Minister Presidente a core asumi e responsabilidad pa e.o. Serlimar.
Nos a bin ta ripara cu e Minister Presidente no tabata “give a damn” kico tabata sosode e.o. na Serlimar. Ni ora cu e landfill na Parkietenbos tabata na candela recientemente, sra. Wever-Croes a tuma e molester pa yama e Director pa puntré kico a pasa.
Aparte di esaki un problema eminente a surgi na Sero Teisha. UPP a ricibi yen di reclamo encuanto e gasnan toxico tanto na Parkietenbos como na Sero Teishi cu ta rekeri atencion directo y liher pa evita un desaster, pero parce cu e reclamonan ta dirigi na un Gobierno sordo y mudo, pasobra nada no ta pasa.
UPP a yega di vocifera su preocupacion riba e maneho di Serlimar den pasado. A denuncia falta di experencia y experticio di esnan encarga cu e trabou na Sero Teishi. UPP a mustra potretnan con ta djis hisa benta e “bales” den e buraco cu a ser coba eynan SIN cu a pone “liners” PROME, cu ta sumamente necesario pa stroba un eventual “leakage” den e subsuelo di Aruba. Tampoco a usa tubonan p’e gas toxico por sali.
E trabou investigativo di UPP a bira e tempo ey un sumpiña den wowo di e ex-Minister, Ministerraad y ehecutivonan di Serlimar y a bay asina leu pa prohibi entrada di e lider di UPP dia cu e kier a bay observa kico tabata pasa eynan.
Ningun prohibicion sinembargo lo stroba UPP pa keda atende cu asuntonan di importancia pa nos pueblo. P’esey UPP a dicidi pa evalua personalmente con ta para cu e “landfill” na Sero Teishi, specificamente encuanto e gas toxico.
UPP a encontra dos problema. Na prome lugar UPP a constata cu un compania priva ta haci uso comercial di e santo cu ta coba na Sero Teishi. Pero alarmante t’e situacion di e gas. E potret cu UPP a logra di saca na Sero Teishi ta mustra e gas cu ta sali for di e “bales” lo por bira un peliger eminente. Un ora pa otro por explota, causando dañonan grandi, na nos Medio Ambiente y tambe p’e habitantenan di Parkietenbos y Simeon Antonio y becindario. No por lubida tampoco e peliger cu avionnan cu ta pasa riba Sero Teishi. Pues accion mester tuma lugar di inmediato.
Pero e unico accion sinembargo cu Prome-Minister encarga cu Serlimar a haci ta inicia cu nombramento di un Director nobo. Ta di spera cu lo haci un escogencia drechi y no un “windowdressing” pa na final nombra un miembro di e inner circle di e clan di “friends & family” tog.
UPP ta urgi Parlamento pa lanta for di soño. Tuma e situacion na serio y exigi Gobierno pa atende cu Sero Teishi awor, pasobra un explosion lo ta devastador, pa bida di hende, economia y turismo si encaso aeropuerto wordo atacha.
Den pasado UPP a trece posibel solucion pa procesamento y recogemento di desperdicio en general. UPP a sugeri un “sinergia” entre Serlimar y un compania local priva. P’e colaboracion ta un exito sinembargo lo mester exigi transparencia, pasobra parce cu esun cu ta benficia di e colaboracion awor ta e compania priva cu ta haci uso entre otro di e santo cu ta sali for di cobamento na Sero Teishi pa uso comercial. E pregunta ta si Serlimar ta ricibi un entrada di esaki. Si esaki no t’e caso anto, anto no tin fair-play cu otro companianan cu tambe ta coba pa uso comercial.
Prevencion t’e palabra clave pa evita un catastrofe, mescos tambe un plan di accion comercial cu ta basa riba transparencia y profesionalismo. Un plan na unda e habitante di e bario di Parkietenbos y becindario lo beneficia, pero tambe e pueblo cu porfin por conta riba un plan realistico di procesamento y recogemento di desperdicio na un prijs comodo pa tur saco. Un plan cu lo mester percura sobrevivencia di Serlimar cu awor ta desangrando.
Un plan cu lo brinda Serlimar e oportunidad pa comparti sikiera parti di e ganashi cu parce e compania priva si ta haya cu entre otro uso comercial di e santo di Sero di Teishi, Booshi Wever, lider UPP a conclui.


text:
Direktor di Casa del Caribe Orlano Vergés: Konekshon aéreo pa komuniká Caribe un nesesidat grandi
Direktor di Casa del Caribe Orlano Vergés: Konekshon aéreo pa komuniká Caribe un nesesidat grandi
SANTIAGO DE CUBA – “Konekshon aéreo pa por komuniká paisnan di Caribe ta un nesesidat grandi. Ta algu ku mester di atenshon i ku nashonnan di Caribe mester bai traha seriamente ariba”, segun Orlando Vergés, direktor di Casa del Caribe, organisadó di Festival del Caribe, un evento kultural ku ta tuma lugá e siman aki pa 37 aña konsekutivo na e segundo siudat di e pais, Santiago de Cuba.
Djasabra atardi tabatin un konferensia di prensa na e asina yamá ‘Palacio de Prensa’, e sitio for di unda prensa kubano i estranhero lo operá pa kubri Festival del Caribe. Orlando Vergés tabata un di e personanan ku a papia, mustrando entre otro ku pa Casa del Caribe ta un honor di por a dediká e festival na Boneiru.
“Nos ta komprondé totalmente e retonan ku Boneiru a konfrontá pa por trese dos charter Santiago. Ta algu ku nos ta ripará tur aña ora tin Festival den Caribe. Nos ta kontentu sinembargo ku e trabou i esfuersonan ku gobièrnu di Boneiru a hasi pa tòg logra trese dos avion charter ku hende pa partisipá na i bishitá e festival”, Vergés a bisa.
Di akuerdo ku e direktor di Casa del Caribe, nashonnan di Caribe mester pone kabes huntu pa mira kon por solushoná e problemátika di konekshon aéreo pa komuniká e isla i paisnan di Caribe.
“No opstante tur problema di konekshon aéreo Boneiru t’ei ku un delegashon di 210 persona, entre partisipante i turista. Na total nos tin e aña aki den e festival 750 partisipante prosedente di 5 pais. No ta un kantidat rèkòrt, pero e ta grandi. Importante ta ku e sifra di partisipashon na Festival del Caribe no ta baha. Subi so e ta subi”, segun Vergés.
Di akuerdo Orlando Vergés, e festival no ta konsistí solamente di presentashonnan artístiko musikal, sino tambe di tayernan di vários disiplina di arte i ademas tin un parti teóriko, kordiná pa Kenia Dorta Armainac. E parti aki ta konosí komo ‘Coloquio Inernacional que nos une’. Boneiru a bini ku kuater persona pa partisipá komo presentadó den e parti aki: Paulo Bertuol (Stinapa), Bob Harms. Sedney Marten i Bòi Antoin (FuHiKuBo).


text:
Orashon djaluna 16 di yanüari 2017
Orashon djaluna 16 di yanüari 2017
Kada gransaserdote ta keda skohí for di hende i nombrá pa representá hende serka Dios; e mester ofresé sakrifisio i ofrenda pa piká. Komo e mes tambe ta someté na debilidat humano, e por tin komprenshon pa hende ignorante i esnan ku a pèrdè kaminda. I komo e mes ta débil, no ta solamente pa piká di e pueblo e mester ofresé sakrifisio, sino tambe pa su mes pikánan. Niun hende no ta duna su mes dignidat di gransaserdote; Dios mester yam’é pa e risibí e dignidat ei, manera a sosodé ku Aaron tambe. Asina Kristu tampoko no a duna su mes e honor di gransaserdote; esei ta Dios a hasi, ku a bis’É: ‘Bo ta mi Yu; awe Mi a duna Bo bida.’ Un otro kaminda E ta bisa tambe: ‘Lo Bo ta saserdote pa semper na mesun manera ku Melkisedèk.’ Durante su bida na mundu El a resa i supliká Dios, ku por a salb’É for di morto, bou di gritu i yoramentu. I Dios a skuch’É pasobra El a someté su mes na Dios. Ounke E tabata Yu di Dios, El a siña pa medio di tur loke El a sufri, kiko ta obediensia. Ora El a logra su meta, El a bira kousa di salbashon eterno pa esnan ku ta obedes’É, i Dios a nombr’É pa ta gransaserdote na mesun manera ku Melkisedèk.
Hebreonan 5:1-10


text:
Diahuebs anochi a drenta informe di un caso di maltrato na un cacho na Pavia Park, mesora a dirigi un patruya na e sitio. Na yegada di e patruya por a compronde cu e cacho a ataka un amigo di e doño cu a bay orina banda di e cacho y e doño aparentemente lo a bay dal e cacho cu algo parecido na un machete bay y bin. Polis a atende cu e doño encuanto esaki.
0 thoughts on “Doño di cacho a suta cacho cu machete despues cu e cacho mara a ataka un amigo di e doño cu a bay orina banda di e cacho”
-
ki mishi un hende pishi banda di kacho bah bah


text:
This post is also available in: Dutch, English.
Si bo sa kore pasa e planta di limpia awa sushi na Klein Hofje mainta trempan of atardi lat, tin chèns ku bo a yega di mira e para aki sintá riba e bakinan di awa ku su ala di sprèit pa seka den solo. E para aki tin e nòmber Deklá. Tambe por miranan regularmente kantu di kosta, manera na Seaquarium.
E para aki ta midi mas o ménos 60 centimeter i tin un koló skur ku ta kasi pretu. E garganta largu i tambe rabu largu ta sobresalí. Si bon tin chèns di opservá e para aki di serka bo por mira ku su wowonan ta koló bèrdè. E patanan parse esnan di patu ku e diferensia ku Deklá tin 3 flap entre nan tenchi i patu tin 2 so. E pik di Deklá tin un hak skèrpi na punta i tin un koló hel na e base. Tras di e pik tin un strepi blanku riba e kara di e para aki.
Deklá ta un para ku ta eksití na Sur Amerika i tambe Merka Central, ademas tambe riba majoria isla den Karibe. Na Aruba, Boneiru i Kòrsou por mira e para aki kasi henter aña pero ta na Aruba so e ta brui.
E para aki no ta bula bon so, pero nan ta landadó ekselente tambe. Ta un bista prèt pa mira nan landa ya ku nan ta saka nan gargante i kabes for di awa den un liña stret mientras tanto nan ta landa sumamente lihé. Nan ta duikdó ekselente tambe, henter na kurpa ta diseñá pa move ménos awa ku ta posibel na momentu ku nan ta duik pa kue piská. Nan por keda bou di awa basta largu.
Na Kòrsou tin vários lokalidat kaminda por opservá e animal aki. Den bahia manera Spaanse Water i Santa Martha i asta den bahia polushoná manera Schottegat por mira nan.
E para aki ta kome diferente tipo di Piská i asta sa kome Schorpioenvis. E piská aki no ta masha kerí pa landadó ya ku e tin spiña venenoso riba su lomba ku por kousa un reakshon alérgiko si bo para riba dje. I tòg Deklá sa kome e piska aki.


text:
KRALENDIJK – Ku na Boneiru tin malkontentu ku e situashon for di 10-10-’10 a bira mas ku kla na e referèndem na desèmber. Ku introdukshon di e struktura estatal nobo no tabata solamente positivo komishon Spies ta konfirmá.
Pero e organisashonnan sosial, sindikatonan, polítikonan, asosiashonnan di interes, i siudadano ‘normal’ djaluna anochi no a bini huntu pa papia tokante tur loke ku a bai malu na Boneiru, sino pa mira ki solushonnan ta posibel.
Pasobra na kaminda pa e formulashon di un punto di bista konhunto di gabinete ku Hulanda tokante e rapòrt Spies, Bestuurscollege di Boneiru promé ke sa di su siudadanonan ‘Kon ta sigui awor?’
Pensa huntu
E interes pa djòin e kombersashonnan tokante e kontinuashon di e proseso di evaluashon ta grandi. E sala ta asina yen ku kasi e èrko no ta fria. Diputado Clark Abraham, okupá ku relashonnan den Reino ta yam’e un ‘kick off’. “Ta fásil pa grita for di den banda ku kos mester kambia, awor nos ta pidi, pensa huntu tokante solushonnan. No tin nodi di ta plannan kompletamente elaborá, ku presupuestonan fundá. Nos ke tende prioridat.”
E pensamentu huntu aki ta bai sosodé e dos djasabranan binidero. Den grupo chikitu, mesklá, si ta na Abraham. Esei ta pronto pero e pregunta ta, asina e ta haña, “Kuantu balor e kos aki tin pa hende?”Ademas no por a hasié mas promé. “Komo gobièrnu nos a determiná nos posishon. Nos mes tambe por a bini ku e solushon, pero nos a disidí di no hasi esaki. Nos punto di bista awor ta den e kuadro ku nos ta pidi siudadano bini ku nan ideanan.”
Suèldo mínimo
Den pouze e promé hendenan ta kana bai e mesa di registrashon pa mèldu pa e gruponan di diskushon. “Mi ta haña bon ku nan ta hasi esaki, asina ta envolví pueblo tambe”, un di e presentenan ta bisa. E nos sa un dos tres kiko mester kambia. “En todo kaso suèldo mínimo mester subi, pa hende por hala rosea atrobe.”
Tin preokupashon tambe tokante e trayekto, asina ta bin sali ora e presentenan por hasi pregunta despues di un interupshon chikitu. Pasobra ki garantia tin ku Hulanda lo skucha? E garantia ei no tin, Abraham ta bisa, ma e ta enfatisá si ku e lo lucha pa loke e siudadanonan ke. “Boso ta bisa ku kiko nos ta bai mesa aworó. Pero e ora ei ta importante si pa pueblo no bai tur banda. Unidat ta importante.”
Ta kuminsá bini ku idea kaba. Un persona ta bisa: “Pobresa bo por kombatí si bo baha belasting.”
Konfiansa
Di e 85 hendenan presente na kabamentu di e anochi un dos terser parti a mèldu kaba pa partisipá na e diskushon. Un dama hóben ta spera ku djasabra e hóbennan tambe lo ta bon representá den e gruponan di proyekto. Un hòmber mas di edat ta añadí: “E partisipashon aki ta un bon kos. Asina e hendenan mes ta pará tras di loke gobièrnu ta pasa pa Hulanda. Esei ta oumentá e konfiansa bou di pueblo.
Outor Janita Monna


text:
Orashon djabièrnè 21 di òktober 2016
Henter mundu ta di Dios ku tur loke ta den dje, tera ku tur hende ku ta biba riba dje. T’É a sigur’é den korientenan di awa. Ken lo por subi seru di SEÑOR? Ken lo keda na e lugá sagrado? Esun ku ta limpi den su obra i pensamentu, esun ku no ta loko tra’i fandanganan di mundu i ku no sa hura falsu tampoko. Bendishon di SEÑOR ta pa un hende asina, Dios, su Salbador, lo dun’é su derecho. Sorto di hendenan asina ta buska SEÑOR, ta buska bo Kara, o Dios di Yakob! O portanan, hisa kabes; alsa boso, portalnan antiguo, pa Rei di gloria por drenta. Ta ken e Rei di gloria ta? Ta SEÑOR, Esun fuerte i balente, SEÑOR, triunfante den bataya! O portanan, hisa kabes; alsa boso, portalnan antiguo, pa Rei di gloria por drenta. Ta ken e Rei di gloria ta? Esei ta SEÑOR di universo. T’É ta Rei di gloria!
Salmo 24:1-10


text:
29 days ago
Proyekto Lesa pa mucha na skol di BNK
Lesamentu ta hopi importante pa desaroyo intelektual di mucha. Djaluna 21 di sèptèmber, Biblioteka Nashonal Kòrsou ta bai kontinuá ku su proyekto ku ta forma parti di e Programa Nashonal di Lesamentu kual ta Lesa pa mucha na skolnan di fundeshi (Voorlezen). Mas ku 40 boluntario ta bai kontribuí un biaha pa luna na e proyekto aki.
E aña aki nos ta bai hasi bishita na 6 skol di Fundeshi kaminda nos boluntarionan ta bai “leesvoor” pa e muchanan di grupo 1 te ku Grupo 5. Esaki sigur ta tuma lugá di djamars te ku djabièrnè.
Biblioteka ke gradisí su boluntarionan ku ta bai inisiá e reto aki, i si tin boluntario ku ta interesá por tuma kontakto ku nos via di lesa@bnkcuracao.com.


text:
Detenshon relashoná ku ladronisia.
KOMUNIKADO DI PRENSA 454/ 2019
30 òktober 2019
Detenshon relashoná ku ladronisia.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 29 di òktober 2019, alrededor di 17.55or di atardi, riba òrdu di Ministerio Públiko
polis a detené e hòmber sospechoso N.A.L., nasé na Kòrsou di 23 aña di edat, relashoná ku
un kaso di ladronisia di piesa di outo ku a tuma lugá dia 19 septèmbèr 2019, den área di
Montaña.
E detenshon di e sospechoso aki a tuma lugá na Saliña.
A presentá e sospechoso dilanti un Fiskal Ouksiliar ku a ordená su enkarselamentu
pendiente di mas investigashon.